**1**

**กรอบแนวคิดสำหรับการรายงานทางการเงิน**

**-------------------------------------**

* **กรอบแนวคิดสำหรับการรายงานทางการเงิน**
* **สภาวิชาชีพบัญชี**
* **จรรยาบรรณวิชาชีพบัญชี**
* **มาตรฐานการบัญชีและมาตรฐานรายงานทางการเงิน**
* **การนำเสนองบการเงิน**
* **ความรู้ทั่วไปเกี่ยวกับสินทรัพย์**

**กรอบแนวคิดสำหรับการรายงานทางการเงิน**

**(Conceptual Framework of Financial Reporting)**

กรอบแนวคิดสำหรับการรายงานทางการเงิน จัดทำขึ้นมาเพื่อเป็นแนวทางในการจัดทำและนำเสนองบการเงิน โดยพิจารณาจากสภาพแวดล้อมธุรกิจในประเทศไทยเป็นหลัก ไม่ว่าจะเป็นสภาพแวดล้อมทางสังคม เศรษฐกิจ และกฎหมาย ซึ่งสภาพแวดล้อมดังกล่าวนำไปสู่การนิยามองค์ประกอบของงบการเงินที่แตกต่างกัน นอกจากนั้น สภาพแวดล้อมที่แตกต่างกันยังทำให้เกณฑ์ในการรับรู้รายการในงบการเงิน และการวัดมูลค่ารายการที่อยู่ในงบการเงิน รวมถึงการเปิดเผยข้อมูลในงบการเงินมีความแตกต่างกันไปด้วย

โดยกรอบแนวคิดในการนำเสนองบการเงินนี้ใช้เป็นเกณฑ์ในการจัดทำและนำเสนองบการเงิน สำหรับผู้ใช้ภายนอก มีขอบเขตในการกำหนดเรื่องดังต่อไปนี้

* วัตถุประสงค์ของรายงานทางการเงิน
* ลักษณะเชิงคุณภาพของข้อมูลทางการเงินที่มีประโยชน์
* คำนิยาม การรับรู้รายการร และการวัดมูลค่าองค์กรประกอบของโครงสร้างงบการเงิน และ
* แนวคิดของทุนและการรักษาระดับทุน

**วัตถุประสงค์ของการรายงานทางการเงิน**

**วัตถุประสงค์ของการรายงานทางการเงินเพื่อวัตถุประสงค์ทั่วไป** คือ การให้ข้อมูลทางการเงินเกี่ยวกับกิจการที่เสนอรายงานที่มีประโยชน์ต่อผู้ลงทุน ผู้ให้กู้ยืม หรือเจ้าหนี้อื่นทั้งในปัจจุบันและในอนาคต เพื่อตัดสินใจเกี่ยวกับการให้ทรัพยากรแก่กิจการ การตัดสินเหล่านี้เกี่ยวกับ การซื้อขาย หรือถือตราสารทุน และตราสารหนี้ และการให้หรือชำระเงินกู้และสินเชื่อในรูปแบบอื่น

 **ลักษณะเชิงคุณภาพของข้อมูลทางการเงินที่มีประโยชน์**

 การจัดทำและนำเสนองบการเงิน เป็นการให้ข้อมูลแก่ผู้ใช้ข้อมูล กิจการต้องให้ข้อมูลที่มีประโยชน์ที่สุดสำหรับผู้ลงทุน ผู้ให้กู้ยืม และเจ้าหนี้อื่น ทั้งในปัจจุบันและในอนาคต เพื่อใช้ตัดสินใจเกี่ยวกับกิจการที่เสนอรายงานโดยพิจาณรณาจากข้อมูลในรายงานทางการเงินของกิจการ กิจการจำต้องพิจารณาลักษณะเชิงคุณภาพของข้อมูลทางการเงินที่มีประโยชน์ควบคู่ไปกับข้อจำกัดด้านต้นทุนในการจัดหาหรือเพื่อให้ได้มาซึ่งข้อมูลที่มีประโยชน์

 ลักษณะเชิงคุณภาพของข้อมูลทางการเงินที่มีประโยชน์ ข้อมูลนั้นต้องเกี่ยวข้องกับการตัดสินใจ และเป็นตัวแทนอันเที่ยงธรรมของสิ่งที่ต้องการนำเสนอ ประโยชน์ของข้อมูลทางการเงินจะเพิ่มขึ้น ถ้าข้อมูลนั้นเปรียบเทียบได้ พิสูจน์ยืนยันได้ ทันเวลา และเข้าใจได้ ตามกรอบแนวคิดสำหรับการรายงานทางการเงิน สามารถจัดประเภทของลักษณะของเชิงคุณภาพของข้อมูลได้ดังต่อไปนี้

**1. ลักษณะเชิงคุณภาพพื้นฐาน** คือ ความเกี่ยวข้องกับการตัดสินใจ และความเป็นตัวแทนอันเที่ยงธรรม

* 1. **ความเกี่ยวข้องกับการตัดสินใจ**

ข้อมูลทางการเงินที่เกี่ยวข้องกับการตัดสินใจสามารถทำให้ผู้ใช้ข้อมูลตัดสินใจแตกต่างกันออกไป เนื่องจากข้อมูลนั้นมีคุณค่าทางการพยากรณ์ (สามารถพยากรณ์เหตุการณ์ในอนาคตได้) มีคุณค่าทางการยืนยัน (สามารถยืนยันเหตุการณ์ในอดีตได้) หรือมีคุณค่าทั้งสองลักษณะ

ข้ออมูลทางการเงินมีคุณค่าทางการพยากรณ์ ถ้าข้อมูลนั้นสามารถใช้เป็นข้อมูลนำเข้าสู่กระบวนการที่ผู้ใช้ใช้ในการพยากรณ์ผลลัพธ์ในอนาคต ข้อมูลทางการเงินมีคุณค่าทางการยืนยัน ถ้าข้อมูลนั้นให้ข้อมูลป้อนกลับเกี่ยวกับ (การยืนยันหรือการเปลี่ยนแปลง) การประเมินในอดีต ข้อมูลที่มีคุณค่าทางการพยากรณ์มักมีคุณค่าทางการยืนยันด้วย เช่น ข้อมูลรายได้สาหรับปีปัจจุบันซึ่งสามารถใช้เป็นเกณฑ์สำหรับพยากรณ์รายได้ในปีต่อๆไป และยังสามารถเปรียบเทียบกับข้อมูลรายได้สำหรับปีปัจจุบันจากการพยากรณ์ที่ทำตั้งแต่ปีก่อน ๆ ได้ด้วย ผลของการเปรียบเทียบดังกล่าวสามารถช่วยผู้ใช้แก้ไขและปรับปรุงกระบวนการต่าง ๆ ที่ใช้ในการพยากรณ์ในอดีต

***ความมีสาระสำคัญของข้อมูล***

ภายใต้ความเกี่ยวข้องกับการตัดสินใจของข้อมูล แสดงให้เห็นว่าข้อมูลนั้นต้องมีสาระสำคัญ ข้อมูลที่มีสาระสำคัญ หมายถึง ข้อมูลที่มีอิทธิพลต่อการตัดสินใจของผู้ใช้ข้อมูล ในกรณีที่กิจการไม่แสดงหรือไม่นำเสนอข้อมูลดัวกล่าว หรือแสดง/นำเสนอข้อมูลดังกล่าวผิด แล้วส่งผลกระทบให้ผู้ใช้ข้อมูลตัดสินใจผิดพลาด แสดงว่าข้อมูลนั้นมีสาระสำคัญ ดังกล่าว อาจกล่าวได้ว่า ความมีสาระสำคัญของข้อมูลเป็นลักษณะเฉพาะของความเกี่ยวข้องกับการตัดสินใจ โดยพิจารณาจากลักษณะของรายการ และ/หรือขนาดของรายการ ซึ่งส่วนใหญ่ ขนาดของรายการจะวัดจากจำนวนเงินของรายการนั้น ๆ

* 1. **ความเป็นตัวแทนอันเที่ยงธรรม**

รายงานทางการเงินของกิจการถือเป็นตัวแทนปรากฎการณ์เชิงเศรษฐกิจของกิจการ ที่อยู่ในรูปของข้อความและตัวเลข ซึ่งข้อมูลทางการเงินที่มีประโยชน์ ต้องไม่เป็นเพียงตัวแทนที่เกี่ยวข้องกับการตัดสินใจเท่านั้น ยังต้องเป็นตัวแทนอันเที่ยงธรรมของปรากฎการณ์ที่เกิดขึ้นในกิจการด้วย

ลักษณะของการเป็นตัวแทนอันเที่ยงธรรมอย่างสมบูรณ์ ประกอบด้วย

**ความครบถ้วน** หมายถึง การรวมรวบข้อมูลทั้งหมดที่จำเป็นสำหรับผู้ใช้ เพื่อให้เข้าใจในสิ่งที่เกิดขึ้น รวมถึงการให้ความหมายและคำอธิบายที่จำเป็นทั้งหมด

**ความเป็นกลาง** หมายถึง การปราศจากอคติในการเลือกหรือการนำเสนอข้อมูลทางการเงิน ไม่เอนเอียง ไม่มีการให้ความสำคัญ ไม่มีการเน้น หรือไม่มีการยกเลิกการเน้น หรือไม่ถูกตกแต่งในลักษณะอื่นโดยมีวัตถุประสงค์เพื่อเพิ่มความเป็นไปได้ที่ผู้ใช้จะพึงพอใจ หรือไม่พึงพอใจข้อมูลทางการเงิน

**การปราศจากข้อผิดพลาด** หมายถึง การจัดทำและนำเสนองบการเงินโดยไม่มีข้อผิดพลาดในส่วนที่เป็นสาระสำคัญ

ทั้งนี้ลักษณะทั้งสามประการเกิดขึ้นได้ค่อนข้างยาก หรืออาจไม่เกิดขึ้นเลย แต่วัตถุประสงค์สูงสุดของการจัดทำงบการเงินคือ การทำให้ข้อมูลมีคุณภาพมากที่สุดเท่าที่จะทำได้

1. **ลักษณะเชิงคุณภาพเสริม** เป็นลักษณะที่เสริมความมีประโยชน์ของข้อมูลที่เกี่ยวข้องกับการตจัดสินใจ และการเป็นตัวแทนอันเที่ยงธรรม ซึ่งลักษณะเชิงคุณภาพเสริมประกอบด้วย
	1. **ความสามารถเปรียบเทียบได้**

ความสามารถเปรียบเทียบได้เป็นลักษณะเชิงคุณภาพที่ช่วยให้ผู้ใช้สามารถระบุและเข้าใจ ความเหมือนหรือความแตกต่างของรายการต่า งๆ ความสามารถเปรียบเทียบได้ไม่เหมือนลักษณะเชิงคุณภาพอื่นคือไม่สัมพันธ์กับรายการเดียว การเปรียบเทียบต้องมีอย่างน้อย 2 รายการ ดังนั้น ข้อมูลที่จะสามารถเปรียบเทียบกันได้ ข้อมูลนั้นต้องมีความสม่ำเสมอในการจัดทำ ซึ่งความสม่ำเสมอ หมายถึง การใช้วิธีการเดียวกันกับรายการเดียวกันไม่ว่าจะอยู่ในรอบระยะเวลาบัญชีใด

* 1. **ความสามารถพิสูจน์ยืนยันได้**

ความสามารถพิสูจน์ยืนยันได้ช่วยให้ความเชื่อมั่นแก่ผู้ใช้ว่าข้อมูลเป็นตัวแทนอันเที่ยงธรรมของปรากฏการณ์เชิงเศรษฐกิจที่กิจการนำเสนอ ความสามารถพิสูจน์ยืนยันได้หมายความว่า ผู้สังเกตการณ์รายต่าง ๆ ที่มีความรอบรู้และมีความเป็นอิสระ สามารถได้ข้อสรุปตรงกันแต่ไม่จำเป็นต้องเป็นข้อตกลงอย่างสมบูรณ์ว่า ภาพนั้นเป็นตัวแทนอันเที่ยงธรรม ข้อมูลเชิงปริมาณที่สามารถพิสูจน์ยืนยันได้ไม่จำเป็นต้องเป็นประมาณการ ณ จุดเดียว จำนวนเงินต่าง ๆ ที่เป็นไปได้ซึ่งแสดงเป็นช่วงและความน่าจะเป็นที่เกี่ยวข้องเป็นข้อมูลที่สามารถพิสูจน์ยืนยันได้เช่นกัน

ความสามารถพิสูจน์ยืนยันได้อาจเป็นทางตรงหรือทางอ้อม ความสามารถพิสูจน์ยืนยันได้ทางตรง หมายความถึง การพิสูจน์จำนวนหรือการเป็นตัวแทนอื่นด้วยการสังเกตโดยตรง เช่น การนับเงินสด การพิสูจน์ทางอ้อม หมายถึง การตรวจสอบปัจจัยนำเข้าแบบจำลอง สูตร หรือการใช้เทคนิคอื่นและคำนวณผลลัพธ์อีกครั้งด้วยระเบียบวิธีที่เหมือนกัน เช่น การพิสูจน์มูลค่าตามบัญชีของสินค้าคงเหลือด้วยการตรวจสอบปัจจัยนำเข้า (ปริมาณและต้นทุน) และคำนวณสินค้าคงเหลือปลายงวดอีกครั้งด้วยข้อสมมติการหมุนเวียนต้นทุนวิธีเดียวกัน (เช่น ใช้วิธีเข้าก่อน ออกก่อน)

* 1. **ความทันเวลา**

ความทันเวลา หมายถึง การมีข้อมูลพร้อมให้ผู้ตัดสินใจทันเวลาที่ข้อมูลสามารถมีอิทธิพลต่อการตัดสินใจ โดยทั่วไป ข้อมูลยิ่งย้อนอดีตนานขึ้น ข้อมูลนั้นยิ่งมีประโยชน์น้อยลง แต่ข้อมูลบางอย่างอาจยังถือว่าทันเวลาไปเป็นระยะเวลานานหลังสิ้นรอบระยะเวลารายงาน ด้วยเหตุผลเช่น ผู้ใช้บางรายอาจจาเป็นต้องระบุและประเมินแนวโน้มต่างๆ

* 1. **ความสามารถเข้าใจได้**

ความเข้าใจได้ หมายความรวมถึง การจัดประเภท การกำหนดลักษณะ และการนำเสนอข้อมูลอย่างชัดเจนและกระชับทำให้ข้อมูลนั้นสามารถเข้าใจได้

 **ข้อจำกัดด้านต้นทุนต่อการรายงานทางการเงินที่มีประโยชน์**

 ต้นทุนเป็นข้อจำกัดเสมอของข้อมูลที่สามารถแสดงด้วยการรายงานทางการเงิน การรายงานข้อมูลทางการเงินมีต้นทุนและประเด็นสำคัญคือ ต้นทุนนั้นต้องคุ้มกับประโยชน์ของการรายงานข้อมูลนั้น ต้นทุนและประโยชน์ที่ต้องนำมาพิจารณามีหลายประเภท ต้นทุนที่เกิดขึ้นจากการจัดทำรายงานทางการเงิน ได้แก่ ต้นทุนในการรวบรวม ประมวลผล การพิสูจน์ยืนยันข้อมูลทางการเงิน และการเผยแพร่ข้อมูลทางการเงิน รวมถึงต้นทุนในการวิเคราะห์ และการตีความข้อมูล

 **ดังนั้น** เมื่อมีข้อจำกัดด้านต้นทุน ต้องประเมินต้นทุนและประโยชน์ของการรายงานข้อมูลทางการเงิน เพื่อให้สามารถนำเสนอข้อมูลทางการเงินได้อย่างครบถ้วนภายใต้ต้นทุนที่มีอยู่

 **องค์ประกอบของงบการเงิน**

 **1. องค์ประกอบของงบการเงินที่เกี่ยวข้องโดยตรงกับการวัดฐานะการเงินในงบแสดงฐานะการเงิน ประกอบด้วย สินทรัพย์ หนี้สิน และส่วนของเจ้าของ**

 **สินทรัพย์ (Asset)** หมายถึง ทรัพยากรที่อยู่ในความควบคุมของกิจการ ทรัพยากรดังกล่าวเป็นผลของเหตุการณ์ในอดีต ซึ่งกิจการคาดว่าจะได้รับประโยชน์เชิงเศรษฐกิจจากทรัพยากรนั้นในอนาคต

 **หนี้สิน (Liability)** หมายถึง ภาระผูกพันในปัจจุบันของกิจการ ซึ่งเป็นผลของเหตุการณ์ในอดีตโดยการชำระภาระผูกพันนั้น คาดว่าจะส่งผลให้กิจการสูญเสียทรัพยากรที่มีประโยชน์เชิงเศรษฐกิจ

 **ส่วนของเจ้าของ (Equity)** หมายถึง ส่วนได้เสียคงเหลือในสินทรัพย์ของกิจการ หลังจากหักหนี้สินทั้งสิ้นออกแล้ว

คำนิยามของสินทรัพย์และหนี้สินข้างต้นกำหนดลักษณะที่สำคัญแต่มิได้กำหนดเกณฑ์ที่จำเป็นต้องเข้าเงื่อนไขก่อนที่จะรับรู้รายการในงบแสดงฐานะการเงิน

**สินทรัพย์ (Asset)**

จากคำนิยามของสินทรัพย์ สามารถอธิบายเพิ่มเติมดังนี้

 **1**. **ประโยชน์เชิงเศรษฐกิจในอนาคตของสินทรัพย์** หมายถึง ศักยภาพของสินทรัพย์ในการก่อให้เกิดกระแสเงินสดและรายการเทียบเท่าเงินสดแก่กิจการทั้งทางตรงและทางอ้อม ศักยภาพดังกล่าวอาจอยู่ในรูปของการเพิ่มประโยชน์ซึ่งเป็นส่วนหนึ่งของกิจกรรมดำเนินงาน หรืออาจอยู่ในรูปของความสามารถในการเปลี่ยนเป็นเงินสดหรือรายการเทียบเท่าเงินสด หรือความสามารถในการลดกระแสเงินสดจ่าย เช่น กระบวนการผลิตใหม่ที่ช่วยลดต้นทุนการผลิต

กิจการอาจได้รับประโยชน์เชิงเศรษฐกิจในอนาคตจากสินทรัพย์ในหลายลักษณะ เช่น

- กิจการอาจใช้สินทรัพย์รายการใดรายการหนึ่งหรือใช้สินทรัพย์รายการนั้นร่วมกับสินทรัพย์รายการอื่นเพื่อผลิตสินค้า หรือ บริการที่จะนำไปขาย

- กิจการอาจนำสินทรัพย์ที่มีอยู่ไปแลกกับสินทรัพย์อื่น

- กิจการอาจนำสินทรัพย์ไปชำระหนี้สิน

- กิจการอาจนำสินทรัพย์มาจ่ายให้กับเจ้าของ

 **2.** **สินทรัพย์มีหลายประเภท** ไม่ว่าจะเป็นสินทรัพย์สินทรัพย์ที่มีรูปแบบทางกายภาพ เช่น ที่ดิน อาคาร และอุปกรณ์ หรือสินทรัพย์ที่ไม่มีรูปแบบทางกายภาพ อย่างไรก็ตาม รูปแบบทางกายภาพมิใช่เรื่องสาคัญที่กำหนดว่าสินทรัพย์มีอยู่จริง ดังนั้น สิทธิบัตรและลิขสิทธิ์ถือเป็นสินทรัพย์ของกิจการได้หากคาดคะเนได้ว่ากิจการจะได้รับประโยชน์เชิงเศรษฐกิจในอนาคตจากสิทธิบัตรและลิขสิทธิ์ และสิทธิบัตรและลิขสิทธิ์นั้นอยู่ในความควบคุมของกิจการ

**3.** **สินทรัพย์ของกิจการเป็นผลของรายการและเหตุการณ์อื่นในอดีต** โดยทั่วไปกิจการได้สินทรัพย์มาโดยการซื้อหรือผลิตสินทรัพย์ขึ้นเอง แต่กิจการอาจได้สินทรัพย์มาจากรายการและเหตุการณ์อื่นในลักษณะอื่น เช่น ที่ดินที่ได้รับจากรัฐบาลตามโครงการส่งเสริมการเติบโตทางเศรษฐกิจและ การค้นพบแหล่งแร่ อย่างไรก็ตาม รายการและเหตุการณ์ทางบัญชีที่คาดว่าจะเกิดในอนาคตยังไม่ถือเป็นสินทรัพย์ เช่น ความตั้งใจที่กิจการจะซื้อสินค้าจึงไม่ใช่สินทรัพย์เพราะไม่เป็นไปตามคำนิยาม

 **การรับรู้รายการของสินทรัพย์**

 กิจการต้องรับรู้สินทรัพย์ในงบแสดงฐานการเงินเมื่อ

1. มีความเป็นไปได้ค่อนข้างแน่ที่กิจการจะได้รับประโยชน์เชิงเศรษฐกิจในอนาคต และ
2. สินทรัพย์นั้นมีราคาทุนหรือมูลค่าที่สามารถวัดได้อย่างน่าเชื่อถือ

**2. องค์ประกอบของงบการเงินที่เกี่ยวข้องโดยตรงกับการวัดผลการดำเนินงานในงบกำไรขาดทุน ประกอบด้วย รายได้ และค่าใช้จ่าย**

กำไรจากการดำเนินงาน เป็นพื้นฐานในการวัดผลการดำเนินงานของกิจการ ซึ่งกำไรจากการดำเนินงานนี้มาจาก การนำรายได้ของกิจการมาหักลบกับค่าใช้จ่ายของกิจการ ถ้ารายได้มากกว่าค่าใช้จ่าย แสดงถึงผลกำไรที่เกิดจากการดำเนินงาน ตรงกันข้ามถ้ารายได้น้อยกว่าค่าใช้จ่าย แสดงถึงผลขาดทุนที่เกิดจากการดำเนิงาน

**รายได้ (Revenue)**

ตามคำนิยาม รายได้ หมายถึง การเพิ่มขึ้นของประโยชน์เชิงเศรษฐกิจในรอบระยะเวลาบัญชีในรูปกระแสเข้าหรือการเพิ่มค่าของสินทรัพย์ หรือการลดลงของหนี้สิน อันส่งผลให้ส่วนของเจ้าของเพิ่มขึ้น ทั้งนี้ ไม่รวมถึงเงินทุนที่ได้รับจากผู้มีส่วนร่วมในส่วนของเจ้าของ (การลงทุนเพิ่ม)

รายได้ รวมถึง ผลกำไร และรายได้ที่เกิดจากการดำเนินกิจกรรมตามปกติของกิจการรายได้ดังกล่าว รวมถึงรายได้จากการขาย รายได้ค่าธรรมเนียม ดอกเบี้ยรับ รายได้เงินปันผล รายได้ค่าสิทธิ และรายได้ค่าเช่า เป็นต้น

ผลกำไรอาจเกิดจากการจำหน่ายสินทรัพย์ไม่หมุนเวียน ตามคำนิยามของรายได้รวมถึงผลกำไรที่ยังไม่เกิดขึ้น เช่น ผลกำไรจากการตีราคาหลักทรัพย์ในความต้องการของตลาดและผลกำไรจาก การตีราคาของสินทรัพย์ไม่หมุนเวียนเพิ่ม ตามปกติผลกำไรเมื่อมีการรับรู้ในงบกำไรขาดทุนจะแสดงเป็นรายการแยกต่างหาก เนื่องจากข้อมูลดังกล่าวเป็นประโยชน์ต่อการตัดสินใจเชิงเศรษฐกิจ ผลกำไรมักแสดงสุทธิจากค่าใช้จ่ายที่เกี่ยวข้อง

**ค่าใช้จ่าย (Expense)**

ตามคำนิยาม ค่าใช้จ่าย หมายถึง การลดลงของประโยชน์เชิงเศรษฐกิจในรอบระยะเวลาบัญชีในรูปกระแสออกหรือการลดค่าของสินทรัพย์ หรือการเพิ่มขึ้นของหนี้สิน อันส่งผลให้ส่วนของเจ้าของลดลง ทั้งนี้ ไม่รวมถึงการแบ่งปันให้กับผู้มีส่วนร่วมในส่วนของเจ้าของ (การถอนทุน)

ค่าใช้จ่าย รวมถึง ผลขาดทุน และค่าใช้จ่ายที่เกิดจากการดำเนินกิจกรรมตามปกติของกิจการ ตัวอย่างของค่าใช้จ่ายดังกล่าว รวมถึง ต้นทุนขาย ค่าจ้าง และค่าเสื่อมราคา ค่าใช้จ่ายมักอยู่ในรูปกระแสออกหรือการเสื่อมค่าของสินทรัพย์ เช่น เงินสดและรายการเทียบเท่าเงินสด สินค้าคงเหลือ ที่ดิน อาคาร และอุปกรณ์

ผลขาดทุน รวมถึง ผลขาดทุนที่เกิดจากภัยพิบัติ เช่น ไฟไหม้ น้าท่วม และผลขาดทุนที่เกิดจากการขายสินทรัพย์ไม่หมุนเวียน คำนิยามของค่าใช้จ่ายรวมถึงผลขาดทุนที่ยังไม่เกิดขึ้น เช่น ผลขาดทุนที่เป็นผลกระทบจากการเพิ่มขึ้นของอัตราแลกเปลี่ยนเงินตราต่างประเทศ ซึ่งเกิดจากการกู้ยืมเงินตราต่างประเทศของกิจการ ตามปกติผลขาดทุนที่มีการรับรู้ในงบกำไรขาดทุน จะแสดงเป็นรายการแยกต่างหาก เนื่องจากข้อมูลดังกล่าวเป็นประโยชน์ต่อการตัดสินใจเชิงเศรษฐกิจ ผลขาดทุนมักแสดงสุทธิจากรายได้ที่เกี่ยวข้อง

 **การวัดมูลค่าองค์ประกอบของงบการเงิน**

 การวัดมูลค่า หมายถึง กระบวนการกำหนดจำนวนที่เป็นตัวเงินเพื่อรับรู้องค์ประกอบของงบการเงินในงบดุลและงบกำไรขาดทุน การวัดมูลค่าจะเกี่ยวข้องกับการเลือกใช้เกณฑ์การวัดมูลค่า ซึ่งเกณฑ์ในการวัดมูลค่าประกอบด้วย

1. **ราคาทุนเดิม** หมายถึง การบันทึกสินทรัพย์ด้วยจำนวนเงินสดหรือรายการเทียบเท่าเงินสดที่จ่ายหรือด้วยมูลค่ายุติธรรมของสิ่งที่นำไปแลกสินทรัพย์ ณ เวลาที่ได้มาซึ่งสินทรัพย์นั้นและการบันทึกหนี้สินด้วยจำนวนเงินที่ได้รับจากการก่อภาระผูกพันหรือในบางสถานการณ์ (เช่น ภาษีเงินได้) ด้วยจำนวนเงินสดหรือรายการเทียบเท่าเงินสดที่คาดว่าจะต้องจ่ายเพื่อชำระหนี้สินที่เกิดจากการดำเนินงานตามปกติของกิจการ
2. **ราคาทุนปัจจุบัน** หมายถึง การแสดงสินทรัพย์ด้วยจำนวนเงินสดหรือรายการเทียบเท่า เงินสดที่ต้องจ่ายในขณะนั้นเพื่อให้ได้มาซึ่งสินทรัพย์ชนิดเดียวกันหรือสินทรัพย์ที่เท่าเทียมกัน และการแสดงหนี้สินด้วยจำนวนเงินสดหรือรายการเทียบเท่าเงินสดที่ต้องใช้ชำระภาระผูกพันในขณะนั้นโดยไม่ต้องคิดลด
3. **มูลค่าที่จะได้รับ (จ่าย)** หมายถึง การแสดงสินทรัพย์ด้วยจำนวนเงินสด หรือรายการเทียบเท่าเงินสดที่จะได้มาในขณะนั้นหากกิจการขายสินทรัพย์โดยเป็นไปตามขั้นตอนปกติในการจำหน่ายสินทรัพย์ และการแสดงหนี้สินด้วยมูลค่าที่จะต้องจ่ายคืนหรือด้วยจำนวนเงินสดหรือรายการเทียบเท่าเงินสดที่คาดว่าจะต้องจ่ายเพื่อชำระหนี้สินที่เกิดจากการดำเนินงานตามปกติโดยไม่ต้องคิดลด
4. **มูลค่าปัจจุบัน** หมายถึง การแสดงสินทรัพย์ด้วยมูลค่าปัจจุบันของกระแสเงินสดรับสุทธิในอนาคตซึ่งคาดว่าจะได้รับจากสินทรัพย์นั้นในการดำเนินงานตามปกติของกิจการ และการแสดงหนี้สินด้วยมูลค่าปัจจุบันของกระแสเงินสดจ่ายสุทธิซึ่งคาดว่าจะต้องจ่ายชำระหนี้สินในการดำเนินงานตามปกติของกิจการ

**สภาวิชาชีพบัญชี (Federation of Accounting Professions)**

**ประวัติของสภาวิชาชีพบัญชี**

สภาวิชาชีพบัญชีมีจุดเริ่มต้นในปี 2491 จากกลุ่มผู้ประกอบวิชาชีพบัญชีกลุ่มเล็ก ๆ ที่ได้รวมตัวกันก่อตั้งเป็นสมาคม โดยมีเจตนารมย์ที่จะสร้างความเป็นปึกแผ่น และพัฒนาวิชาชีพบัญชีของประเทศให้เป็นที่ยอมรับทั้งในและต่างประเทศ ในปี 2480 หลวงดำหริอิศรานุวรรต ได้ริเริ่มร่างกฎหมายที่จะทำให้วิชาชีพบัญชีได้รับการรับรอง เรียกว่า “สภาวิชาชีพบัญชี” เพื่อเป็นหลักประกันว่าอาชีพการบัญชีได้รับการคุ้มครองจากรัฐบาล และเป็นเครื่องจูงใจให้มีผู้สนใจศึกษาวิชาการบัญชีมากขึ้น

 ในปี 2496 ในสมัยพระยาไชยยศสมบัติ ได้มีการร่างพระราชบัญญัตินักบัญชีขึ้น โดยมีบทบัญญัติเกี่ยวกับการจัดตั้งสภาการบัญชีขึ้น เพื่อทำหน้าที่ควบคุมและส่งเสริมนักบัญชีและผู้สอบบัญชีให้เป็นลักษณะเดียวกันกับเนติบัณฑิตยสภาพและแพทยสภา

 ตามร่างพระราชบัญญัตินักบัญชี พ.ศ.... ได้กำหนดให้มีการจัดตั้งสภาการบัญชีขึ้น มีฐานะเป็นนิติบุคคล โดยให้มีอำนาจหน้าที่ดังต่อไปนี้

1. ให้คำปรึกษาและให้ความเห็นแก่รัฐบาลในเรื่องนโยบายการศึกษา หลักสูตร แบบเรียน การอบรม การสอบไล่ และอื่นๆ ที่เกี่ยวกับวิชาการบัญชีและการตรวจสอบบัญชี
2. ให้การศึกษาอบรม กำหนดหลักสูตรและวิธีการสอบไล่ หรือคัดเลือก นักบัญชีเป็นผู้สอบบัญชี
3. ควบคุมและสอดส่องจรรยามรรยาทและวินัยของนักบัญชี ตลอดจนพิจารณาลงโทษนักบัญชีผู้ประพฤติผิดมารยาท
4. พิจารณาคำร้องทุกข์ที่เกี่ยวกับนักบัญชี
5. ส่งเสริมนักบัญชีในทางความรู้ ความประพฤติและความสามัคคี
6. รักษาผลประโยชน์ และส่งเสริมฐานะของนักบัญชี
7. กำหนดวินัยและจรรยามารยาทให้นักบัญชีปฏิบัติ

วันแห่งความสำเร็จและภาคภูมิใจของวิชาชีพบัญชีเกิดขึ้น เมื่อพระบาทสมเด็จพระเจ้าอยู่หัว ทรงมีพระบรมราชองค์การ โปรดเกล้าฯ ให้ประกาศตราพระราชบัญญัติวิชาชีพบัญชีพ.ศ. 2547 และมีผลบังคับใช้ตั้งแต่วันที่ 23 ตุลาคม พ.ศ 2547 เป็นต้นมา

**วิสัยทัศน์ พันธกิจ และแนวทางการดำเนินงานของสภาวิชาชีพบัญชี**

วิ**สัยทัศน์** เป็นองค์กรชั้นนำในภูมิภาคเพื่อพัฒนาผู้ประกอบวิชาชีพบัญชีให้เป็นมืออาชีพ มีจรรยาบรรณเพื่อให้บริการและพร้อมรับการแข่งขันในสากล

**พันธกิจ**

1. พัฒนาความรู้ผู้ประกอบวิชาชีพบัญชีให้ก้าวสู่ระดับสากล
2. ยกระดับผู้ประกอบวิชาชีพบัญชีให้มีแนวคิดทันสมัย และมีทักษะเป็นนักวิชาการข้ามศาสตร์และเป็นนักปฏิบัติ
3. สร้างความเชื่อมั่นต่อผู้ให้บริการด้านวิชาชีพบัญชี
4. สร้างสรรค์การทำงานร่วมกันกับหน่วยงานกำกับดูแล
5. เสริมสร้างการให้บริการด้วยจิตสาธารณะ เข้าใจในวิชาชีพบัญชี

**แนวทางการดำเนินงาน**

1. การกำหนดมาตรฐานการบัญชี มาตรฐานการสอบบัญชีและมาตรฐานอื่นๆ ที่เกี่ยวกับวิชาชีพบัญชีในทุกๆ ด้าน รวมถึงการกำหนดจรรยาบรรณสำหรับผู้ประกอบวิชาชีพบัญชี
2. การจัดตั้งสถาบันฝึกอบรมวิชาชีพบัญชี โดยมีวิทยากรที่เป็นผู้เชี่ยวชาญทั้งในและต่างประเทศ (เช่น โครงการอบรมผู้อำนวยการบัญชีระดับสูงของบริษัทและวิสาหกิจขนาดใหญ่ ด้านการบริหารองค์การ และการนำเสนอรายงานทางการเงินที่มีคุณภาพ การอบรมให้ความรู้เกี่ยวกับภาษีอากร การอบรมระบบ e-Learning เป็นต้น)
3. การจัดทำฐานข้อมูลด้านวิชาการ เพื่อประโยชน์ในการเผยแพร่ความรู้ทางวิชาชีพบัญชีให้มีคุณภาพและมาตรฐานเดียวกัน โดยการพัฒนาและจัดทำสื่อการสอนวิชาการบัญชี โดยใช้เทคโนโลยีใหม่ๆ (เช่น CD-ROM เป็นต้น)
4. การประสานความร่วมมือกับภาครัฐและเอกชน สถาบันการศึกษาและหน่วยงานที่เกี่ยวข้อง เพื่อพิจารณาคุณภาพมาตรฐานเกี่ยวกับวิชาชีพบัญชี ให้เป็นไปในทิศทางเดียวกัน (เช่น การกำหนดเกณฑ์มาตรฐานทางการศึกษา การอบรม การรับรองคุณภาพการศึกษาด้านการบัญชี)
5. การเพิ่มบทบาทของสภาฯ ในฐานะผู้นำองค์กรวิชาชีพระหว่างประเทศ โดยการเข้าร่วมเป็นกรรมการในองค์กรวิชาชีพบัญชีระหว่างประเทศต่างๆ และเข้าร่วมประชุมเพื่อแลกเปลี่ยนความคิดเห็นกับสถาบันและองค์กรต่างๆ ทั้งภายในและภายนอกประเทศ
6. การเผยแพร่และประชาสัมพันธ์กิจกรรมของสภาฯ สู่สาธารณชน โดยมุ่งเน้นการสร้างความรู้ ความเข้าใจอย่างถูกต้องเกี่ยวกับการบัญชี ให้ทันต่อการเปลี่ยนแปลงในปัจจุบัน
7. การเพิ่มบทบาทในการให้คำแนะนำกับธุรกิจ SMEs ซึ่งเป็นฐานธุรกิจที่สำคัญของไทย ให้มีประสิทธิภาพในการจัดทำบัญชี การเสนองบการเงิน การจัดการ และการนำระบบคอมพิวเตอร์มาใช้งาน
8. การจัดโครงสร้างการบริหารสภาฯ และจัดเตรียมบุคลากรที่มีคุณภาพและการเตรียมความพร้อมในการปฏิบัติงาน เพื่อการดำเนินงานอย่างมีประสิทธิภาพ ได้แก่
	* การจัดหาระบบข้อมูลที่ทันสมัย เพื่อรองรับการขึ้นทะเบียน การประกอบวิชาชีพบัญชีและอื่นๆ ที่เกี่ยวข้อง ให้รวดเร็ว และมีประสิทธิภาพ
	* การพัฒนา web site ของสภาฯ เพื่อใช้เป็นสื่อเผยแพร่ข้อมูลและประชาสัมพันธ์งานของสภาฯ พร้อมทั้งรับฟังความคิดเห็นจากผู้ประกอบวิชาชีพบัญชี
	* การพัฒนาระบบ e-Services เช่นการรับสมัครสมาชิก online การชำระเงิน online
	* การเพิ่มศักยภาพของเจ้าหน้าที่ในการให้บริการแก่สมาชิก

**จรรยาบรรณวิชาชีพบัญชี**

จรรยาบรรณของผู้ประกอบวิชาชีพบัญชี หมายถึง กรอบความประพฤติและวิธีปฏิบัติของผู้ประกอบวิชาชีพบัญชีที่ต้องยึดปฏิบัติ ดังนั้น ผู้ประกอบวิชาชีพบัญชีจำเป็นต้องยึดถือจรรยาบรรณของผู้ประกอบวิชาชีพบัญชีเป็นแนวทางปฏิบัติ จรรยาบรรณของผู้ประกอบวิชาชีพบัญชีจึงมีวัตถุประสงค์เพื่อดำรงไว้ซึ่ง

1. ความเชื่อมั่นจากผู้รับบริการ
2. ความเชื่อถือได้ในผลงาน
3. ความเป็นมืออาชีพ
4. คุณภาพของงานบริการ

พ.ร.บ.วิชาชีพบัญชี พ.ศ.2547 ข้อ 47 ที่กำหนดให้สภาวิชาชีพบัญชีต้องจัดทำจรรยาบรรณของผู้ประกอบอาชีพขึ้น โดยมีองค์ประกอบดังนี้

1. ความโปร่งใส ความเป็นอิสระ ความเที่ยงธรรม และความซื่อสัตย์สุจริต

2. ความรู้ความสามารถ และมาตรฐานในการปฏิบัติงาน

3. ความรับผิดชอบต่อผู้รับบริการ และการรักษาความลับ

4. ความรับผิดชอบต่อผู้ถือหุ้น ผู้เป็นหุ้นส่น หรือบุคคลหรือนิติบุคคลที่ผู้ประกอบวิชาชีพบัญชีปฏิบัติงานให้

|  |  |
| --- | --- |
| **หลักการพื้นฐานของจรรยาบรรณของสภาวิชาชีพบัญชีฯ (ตามข้อบังคับฉบับที่ 19)** | **หลักการพื้นฐานของจรรยาบรรณของสหพันธ์****นักบัญชีระหว่างประเทศ****IFAC Handbook of the Code of Ethics (2012)** |
| 1) ความโปร่งใส ความเป็นอิสระ ความเที่ยงธรรม และความซื่อสัตย์สุจริต | 1) Integrity2) Objectivity |
| 2) ความรู้ความสามารถ และมาตรฐานในการปฏิบัติงาน | 3) Professional Competence and Due Care |
| 3) การรักษาความลับ | 4) Confidentiality |
| 4) ความรับผิดชอบต่อผู้รับบริการ  ความรับผิดชอบต่อผู้ถือหุ้น ผู้เป็นหุ้นส่วน บุคคลหรือนิติบุคคลที่ผู้ประกอบวิชาชีพปฏิบัติหน้าที่ให้ ความรับผิดชอบต่อเพื่อร่วมวิชาชีพ และจรรยาบรรณทั่วไป | 5) Professional Behavior |

**ความโปร่งใส ความเป็นอิสระ ความเที่ยงธรรม และความซื่อสัตย์สุจริต**

**ความโปร่งใส :** ผู้ประกอบวิชาชีพต้องปฏิบัติงานด้วยความโปร่งใส

 ความโปร่งใส หมายถึง ภาพลักษณ์ที่แสดงให้เห็นถึงการปฏิบัติงานตามกฎระเบียบต่าง ๆ และมรตรฐานวิชาชีพที่กำหนดไว้ และไม่ปกปิดข้อเท็จจริงหรือบิดเบือนความเป็นจริงอันเป็นสาระสำคัญ ซึ่งสามารถติดตามตรวจสอบได้

 ดังนั้น ผู้ประกอบวิชาชีพบัญชีต้องปฏิบัติงานด้วยความโปร่งใส ไม่ปกปิดข้อเท็จจริง หรือบิดเบือนความเป็นจริงอันเป็นสระสำคัญ โดยจะต้องมีความมั่นใจว่าข้อมูลที่นำมาใช้ถูกต้องครบถ้วนเพียงพอเป็นปัจจุบัน สะท้อนให้เห็นภาพที่แท้จริง เพื่อให้ผลงานมีความถูกต้อง เชื่อถือได้ และมีหลักฐานให้ตรวจสอบได้

 **ความเป็นอิสระ**

 ความเป็นอิสระ หมายถึง การปฏิบัติหน้าที่โดยปราศจากอิทธิพลของบุคคลอื่นที่ทำให้เกิดความสงสัยในความเป็นกลางหรือความเที่ยงธรรมของผู้ประกอบวิชาชีพ ความเป็นอิสระจะต้องเป็นที่ประจักษ์ เพื่อให้ผลงานของผู้ประกอบวิชาชีพบัญชีเป็นที่เชื่อถือได้

1. **ผู้ประกอบวิชาชีพบัญชีต้องใช้ดุลยพินิจและปฏิบัติงานอย่างเป็นอิสระภายใต้กรอบวิชาชีพบัญชี**

ผู้ประกอบวิชาชีพบัญชีต้องใช้ดุลยพินิจและปฏิบัติงานอย่างเป็นอิสระตามมาตรฐานวิชาชีพบัญชี โดยปราศจาก อิทธิพลหรือการควบคุมอย่างไม่เหมาะสมของบุคคลอื่นที่ทําให้เกิดความสงสัยในความเป็นกลางหรือความเที่ยงธรรม

**ต่อไปนี้เป็นตัวอย่างของประเด็นปัญหาที่เกิดขึ้นเกี่ยวกับความเป็นอิสระของผู้ทำบัญชี:** กรณีผู้บริหารของบริษัทให้ช่วยปกปิดข้อเท็จจริงหรือลงบัญชีผิดมาตรฐานวิชาชีพบัญชี ตัวอย่างเช่น

1. ลงบัญชีเพื่อให้มีกําไรมากขึ้น หรือลดลง
2. ลงบัญชีเงินมัดจําเป็นรายได้เพื่อตบแต่งบัญชีกิจการกู้ยืมเงินจากกรรมการแต่บันทึกบัญชีเป็นเจ้าหนี้อื่น
3. กรรมการเบิกเงินทดรองเพื่อเป็นค่าใช้จ่ายส่วนตัว แต่ลงบัญชีเป็นเงินทดรองจ่ายของกิจการ
4. ให้บันทึกราคาขายระหว่างกันที่สูงหรือต่ำกว่า ข้อเท็จจริง 5. ตีราคาสินค้าคงเหลือไม่เป็นไปตามราคาทุนหรือราคา ยุติธรรมแล้วแต่ราคาใดจะต่ำกว่าเพื่อตกแต่งบัญชี

**แนวทางแก้ไข**

**กรณีผู้ทําบัญชีอิสระหรือสํานักงานบัญชี**: ผู้ทําบัญชีถูกฝ่ายบริหารในสํานักงานมอบหมายให้ปฏิบัติงานทางบัญชีต่างจากมาตรฐานการบัญชีที่กําหนดไว้ ควรดำเนินการป้องกันและผ่อนคลาย เช่น

1. โต้แย้งการปฏิบัติงานตามหลักวิชาชีพบัญชีจนเป็นที่ประจักษ์
2. ปฏิเสธที่จะรับหรือปฏิบัติงาน
3. มีนโยบายการควบคุมคุณภาพงาน เช่น

- สื่อสารนโยบายการปฏิบัติงานให้พนักงาน

- มีการสอบทานหรือหมุนเวียนการทํางาน

- สํานักงานบัญชีไม่รับทําบัญชีหรือสอบบัญชีให้ลูกค้ารายเดียวกัน

**กรณีผู้ทําบัญชีในองค์กร:** ผู้ทําบัญชีถูกฝ่ายบริหารในองค์กรให้ปฏิบัติงานทางบัญชีต่างจากมาตรฐานที่กําหนดไว้ควรมีมาตรการป้องกันและผ่อนคลาย ดังนี้

1. ให้ผู้ทําบัญชีชี้แจงหรือแสดงเหตุผลให้ผู้บริหารทราบเพื่อให้ปฏิบัติให้ถูกต้อง
2. กรณีไม่ได้รับตอบสนองจากผู้บริหารให้ผู้ทําบัญชี ดําเนินการอื่น ๆ ตามแต่กรณีที่เหมาะสมและจัดทําหลักฐานแสดงให้เป็นที่ปรากฏว่าได้ชี้แจงหรือได้แสดงเหตุผลให้ผู้บริหารปฏิบัติให้ถูกต้องแล้ว
3. **ผู้ประกอบวิชาชีพบัญชีต้องไม่ปฏิบัติงานที่ตนขาดความเป็นอิสระภายใต้กรอบวิชาชีพบัญชี**

ในกรณีที่ผู้ประกอบวิชาชีพบัญชีเห็นว่ามีความสัมพันธ์หรือมีสถานการณ์ใดที่จะกระทบต่อความเป็นอิสระในการปฏิบัติงานเพื่อให้เป็นไปตามกรอบวิชาชีพบัญชีมาตรฐานของวิชาชีพ ผู้ประกอบวิชาชีพบัญชีต้องใช้วิจารณญาณในการรับงาน ถอนตัว หรือหยุดการให้บริการชั่วคราวจนกว่าความสัมพันธ์หรือสถานการณ์ที่กระทบความเป็นอิสระนั้นได้ยุติลงหรือหา มาตรการป้องกันอื่นๆ เพื่อขจัดหรือลดผลกระทบให้อยู่ในระดับที่ยอมรับไดh

ช่วงเวลาในการพิจารณาความเป็นอิสระให้พิจารณาตลอดจนถึงช่วงเวลาตั้งแต่ผู้ประกอบวิชาชีพบัญชีหรือกลุ่มผู้ปฏิบัติงานของผู้ประกอบวิชาชีพบัญชีเริ่มต้นปฏิบัติงาน จนถึงเมื่อมีการส่งมอบงานให้กับลูกค้า สําหรับงานให้บริการที่มีลักษณะที่เกิดขึ้นบ่อย ๆ หรือต่อเนื่อง การพิจารณาความเป็นอิสระให้พิจารณาจนถึงเมื่อมีการออกรายงานเป็นครั้งสุดท้าย หรือความสัมพันธ์ทางวิชาชีพระหว่างผู้ประกอบวิชาชีพบัญชีกับลูกค้าสิ้นสุดลงโดยพิจารณาจาก สัญญาหรือข้อตกลง

 **ความเที่ยงธรรม**

 ความเที่ยงธรรม หมายถึง การใช้ดุลยพินิจเยี่ยงผู้ประกอบวิชาชีพบัญชีโดยปราศจากความลำเอียง อคติ ความขัดแย้งทางผลประโยชน์ และอิทธิพลขอบบุคคลอื่น

1. **ผู้ประกอบวิชาชีพบัญชีต้องปฏิบัติงานด้วยความยุติธรรม ซื่อตรงต่อวิชาชีพ และต้องไม่มีส่วนได้เสียในงานที่ตนประกอบวิชาชีพ นอกจากค่าตอบแทนที่ได้รับจากการประกอบวิชาชีพนั้น**

ผู้ประกอบวิชาชีพบัญชีควรพิจารณาว่ามีเหตุการณ์ที่จะทําให้ไม่สามารถปฏิบัติตามหลักการพื้นฐานของความเที่ยงธรรมหรือไม่ ทั้งนี้ เหตุการณ์ที่อาจก่อให้เกิดผลกระทบต่อความเที่ยงธรรมขึ้นอยู่กับแต่ละสถานการณ์และลักษณะของงานนั้นๆ ผู้ประกอบวิชาชีพบัญชีจึงควรประเมินความมีนัยสําคัญของเหตุการณ์ที่อาจก่อให้เกิดผลกระทบต่อความเที่ยงธรรมโดยต้องพิจารณาถึงมาตรการป้องกันและนํามาประยุกต์ใช้ตามความจําเป็นเพื่อขจัดหรือลดผลกระทบให้อยู่ในระดับที่ยอมรับได้ การพิจารณาการบันทึกข้อมูลทางบัญชีที่ถูกต้องตามหลักฐานเอกสารหรือสิ่งแวดล้อม โดยใช้วิจารณญาณเยี่ยงผู้ประกอบวิชาชีพ

ผู้ประกอบวิชาชีพบัญชีควรหลีกเลี่ยงการมีส่วนได้เสียในธุรกิจหรือบริการที่ให้แก่ลูกค้า ซึ่งจะทําให้ขาดความเป็นกลางหรือความเที่ยงธรรม เช่น

* + - รับของขวัญ ของกํานัล หรือการรับรองจากลูกค้าหรือฝ่ายบริหารที่ตนเองสังกัดอยู่ในส่วนที่เกินสมควร
		- กู้ยืมเงินหรือค้ําประกันโดยลูกค้าหรือฝ่ายบริหารที่ตนสังกัดอยู่ที่ไม่ใช่ธนาคารหรือสถาบันการเงินในจํานวนที่เกินสมควร หรือที่นอกเหนือจากที่กําหนดไว้ในระเบียบของบริษัท
1. **ผู้ประกอบวิชาชีพต้องใช้ดุลยพินิจบนหลักฐานที่เชื่อถือได้โดยปราศจากความมีอคติและความลำเอียง**

การใช้ดุลยพินิจในทางวิชาชีพของผู้ประกอบวิชาชีพบัญชีจะต้องเป็นไปตามข้อมูลและหลักฐานที่น่าเชื่อถือ ซึ่งสามารถตรวจสอบได้โดยต้องไม่ใช้ความรู้สึกหรือความเห็นส่วนตัวที่อาจเจือด้วยอคติของบุคคลและทําให้เกิดความลําเอียงในการใช้ดุลยพินิจได้

 อคติ หมายความรวมถึง

* + - ฉันทาคติ ลําเอียงเพราะความพอใจ
		- โทสาคติ ลําเอียงเพราะความโกรธ ไม่พอใจ
		- โมหาคติ ลําเอียงเพราะหลง ไม่เข้าใจ เช่น ไม่เข้าใจมาตรฐานวิชาชีพ ไม่เข้าใจลักษณะการดําเนินธุรกิจ และ
		- ภยาคติ ลําเอียงเพราะกลัวภัย เช่น เกรงว่าจะไม่ได้รับงานในปีต่อไป ถูกปลดออกจากงาน หรือถูกทําร้าย

ตัวอย่างเช่น การบันทึกประมาณการทางบัญชีการคิดค่าเสื่อมราคา การประเมินการด้อยค่าของสินทรัพย์ ผู้ทําบัญชีต้องใช้ดุลย พินิจตามหลักการของวิชาชีพโดยไม่มีความลําเอียง

1. **ผู้ประกอบวิชาชีพบัญชีต้องใช้ดุลยพินิจอย่างเที่ยงธรรม โดยหลีกเลี่ยงความสัมพันธ์หรือสถานการณ์ใด ๆ ที่อาจทำให้ผู้ประกอบวิชาชีพบัญชีไม่สามารถปฏิบัติงานได้โดยโปร่งใส อิสระ และซื่อสัตย์สุจริต**

ในบางกรณีผู้ประกอบวิชาชีพบัญชีอาจอยู่ในสถานการณ์ที่ทําให้มีอคติและความลําเอียงในการใช้ดุลยพินิจทางวิชาชีพได้ ดังนั้นผู้ประกอบวิชาชีพบัญชีควรหลีกเลี่ยงสถานการณ์ที่อาจทําให้เกิดความสัมพันธ์อิทธิพลและการโน้มน้าวต่างๆ ที่มีผลกระทบต่อการใช้ดุลยพินิจ ผู้ประกอบวิชาชีพบัญชีควรหลีกเลี่ยงการได้รับผลประโยชน์พิเศษ เช่น

* + - กู้ยืมเงินหรือค้ำประกันโดยลูกค้าหรือฝ่ายบริหารที่ตนสังกัดอยู่ที่ไม่ใช่ธนาคารหรือสถาบันการเงินในจํานวนเกินสมควร
		- รับทําบัญชีให้กับเจ้าหนี้เงินกู้ของผู้ประกอบวิชาชีพบัญชีโดยไม่สามารถทําตามมาตรฐานการบัญชีได้ แต่ต้องบันทึกบัญชีตามที่ลูกค้ากําหนด
		- รับทําบัญชีให้กับผู้มีความสัมพันธ์ทางเครือญาติ แล้วถูกขอร้องให้ทํางานผิดมาตรฐานการบัญชี
		- ลูกค้าให้ของกํานัล เช่น ตั๋วเครื่องบินเป็นการรับรองพิเศษโดยให้หลังจากช่วงปิดงบการเงินเสร็จ

**ความซื่อสัตย์สุจริต**

ความซื่อสัตย์สุจริต หมายถึง การประพฤติอย่างตรงไปตรงมา จริงใจซื่อตรงต่อวิชาชีพ ไม่คดโกงไม่หลอกลวง ปฏิบัติงานบนพื้นฐานที่เป็นจริง และเชื่อถือได้ ไม่อ้างหรือยินยอมให้ผู้อื่นอ้างได้ว่าปฏิบัติงานถ้าไม่ได้ปฏิบัติงานจริง

1. **ผู้ประกอบวิชาชีพบัญชีต้องปฏิบัติงานอย่างตรงไปตรงมา จริงใจ ซื่อตรงต่อวิชาชีพ ไม่คดโกง ไม่หลอกลวง**

การปฏิบัติงานด้วยความซื่อสัตย์สุจริต เป็นภาระหน้าที่ที่ผู้ประกอบวิชาชีพบัญชีจะต้องดํารงไว้ในการปฏิบัติงาน ตลอดจนความสัมพันธ์กับลูกค้าทั้งในทางวิชาชีพ และในทางธุรกิจ การดํารงไว้ซึ่งความซื่อสัตย์สุจริต ยังรวมถึงการรักษาไว้ซึ่งความยุติธรรมและความจริงใจในการ ประกอบวิชาชีพและดําเนินธุรกรรมที่เกี่ยวข้อง

1. **ผู้ประกอบวิชาชีพบัญชีต้องปฏิบัติงานตรงตามหลักฐานที่เป็นจริง**

เป็นแนวทางหนึ่งในการแสดงออกถึงความซื่อสัตย์ต่อวิชาชีพ ผู้ประกอบวิชาชีพต้องใช้ดุลยพินิจในการใช้หลักฐานภายใต้ความถูกต้องตามความเป็นจริง การการะทําต่อไปนี้ถือว่าไม่ถูกต้อง

* + - จัดทําประมาณการเพื่อเสียภาษีกลางปีโดยไม่สอดคล้องกับข้อมูลที่ปรากฏ
		- จัดทําบัญชี ณ วันสิ้นปีให้สอดคล้องกับประมาณการโดยไม่ตรงกับข้อเท็จจริง เช่น นําลูกหนี้กรรมการไปเป็นลูกหนี้การค้า
1. **ผู้ประกอบวิชาชีพบัญชีต้องไม่อ้างหรือยินยอมให้บุคคลอื่นอ้างว่าได้ปฏิบัติงานโดยไม่มีการปฏิบัติงานจริง**

ในกรณีที่ผู้ประกอบวิชาชีพบัญชีไม่ได้มีการปฏิบัติงานหรือควบคุมการปฏิบัติงานของลูกค้ารายใด ผู้ประกอบวิชาชีพบัญชีต้องไม่ลงลายมือชื่อ หรือยอมให้บุคคลอื่นอ้างชื่อว่าตนเป็นผู้สอบบัญชีหรือผู้ทําบัญชีของลูกค้ารายนั้น ข้อควรคำนึงในการปฏิบัติงานของผู้ทำบัญชี

* + - ลงลายมือชื่อเป็นผู้ทําบัญชี แต่ไม่ได้สอบทานการลงบัญชีให้เป็นไปตามมาตรฐานการบัญชี
		- ยินยอมให้ผู้อื่นแอบอ้างว่าเป็นผู้ทําบัญชีของกิจการ
		- กรณีเป็นผู้ทําบัญชีของกิจการต้องปฏิบัติงานหรือควบคุมการปฏิบัติงานจริง

**ความรู้ความสามารถ และมาตรฐานในการปฏิบัติงาน**

 **ความรู้ความสามารถ**

 ความรู้ความสามารถ หมายถึง การใช้ความรู้ความสามารถ ความชํานาญในการปฏิบัติวิชาชีพบัญชีด้วย ความเอาใจใส่อย่างเต็มความสามารถ ความเพียรพยายาม และความระมัดระวัง รอบคอบเพื่อที่จะปฏิบัติหน้าที่ได้อย่างมีประสิทธิภาพและประสิทธิผล และมั่นใจได้ว่ามีผลงานทางวิชาชีพที่อยู่บนพื้นฐานของกฎเกณฑ์มาตรฐานในการปฏิบัติงาน และมาตรฐานวิชาการที่เกี่ยวข้อง

1. **ผู้ประกอบวิชาชีพบัญชีต้องใช้ความรู้ตามมาตรฐานวิชาชีพ วิธีปฏิบัติ กฎหมายที่เกี่ยวข้อง ความชํานาญและประสบการณ์ทางวิชาชีพด้วยความมีสติเอาใจใส่อย่างเต็มความสามารถและ ระมัดระวังรอบคอบ**

**การใช้ความรู้ความสามารถในการปฏิบัติงาน** ถือเป็นหน้าที่และความรับผิดชอบของผู้ประกอบวิชาชีพบัญชี ดังนี้

* + - มีความรู้ความสามารถและทักษะทางวิชาชีพให้อยู่ในระดับที่สามารถให้ความมั่นใจแก่ผู้รับบริการ หรือผู้ว่าจ้างว่าจะได้รับบริการทางวิชาชีพบัญชีตามที่ต้องการตามที่กําหนดโดยวิชาชีพบัญชี
		- ใช้ดุลยพินิจที่ดีในการประยุกต์ความรู้และทักษะในการให้บริการ
		- ดําเนินการตามขั้นตอนที่สมเหตุสมผลเพื่อให้ความมั่นใจว่า ผู้ช่วยของผู้ประกอบวิชาชีพบัญชีที่อยู่ภายใต้การกํากับ ดูแลของตนได้รับการฝึกอบรมและการกํากับดูแลที่เพียงพอ

ในการปฏิบัติงานต้องใช้**ประสบการณ์และความระมัดระวังรอบคอบ**ตามมาตรฐานการปฏิบัติงาน ผู้ประกอบวิชาชีพบัญชีต้องวางแผนและควบคุมงานจนสามารถรวบรวมข้อมูลและหลักฐานให้เพียงพอในการปฏิบัติงาน และต้องมุ่งมั่นในการปฏิบัติงานโดยใช้ความระมัดระวังรอบคอบที่พึงมีสําหรับสภาวการณ์นั้น ๆ

1. **ผู้ประกอบวิชาชีพบัญชีต้องประกอบวิชาชีพ โดยมีความสามารถเพียงพอที่จะปฏิบัติงานให้สําเร็จได้**
	* + ผู้ประกอบวิชาชีพบัญชีไม่ควรรับงานที่เกินความสามารถในการปฏิบัติงานโดยคํานึงถึงปริมาณงาน และความเพียงพอของผู้ช่วยและมีระยะเวลาในการปฏิบัติงานที่เหมาะสมเพื่อให้มั่นใจว่าจะสามารถควบคุมการ ปฏิบัติงานให้เป็นไปตามมาตรฐานได้
		+ ในการพิจารณารับงาน ผู้ประกอบวิชาชีพบัญชี ต้องมีความรู้ทักษะและประสบการณ์ในธุรกิจของลูกค้า ลักษณะงานบริการที่ลูกค้าต้องการ และมีความสามารถเพียงพอที่จะปฏิบัติงานให้สําเร็จลุล่วงไปได้ด้วยดีและมี ประสิทธิภาพตามมาตรฐานทางวิชาชีพที่เกี่ยวข้อง
		+ ความสามารถนี้ครอบคลุมถึงการที่ผู้ประกอบวิชาชีพต้องให้ความมั่นใจว่าผู้ช่วยของผู้ประกอบวิชาชีพบัญชีที่อยู่ ภายใต้การกํากับดูแลของตน ได้รับการฝึกอบรมและการกํากับดูแลที่เพียงพอ
2. **ผู้ประกอบวิชาชีพบัญชีต้องประกอบวิชาชีพด้วยความมุ่งมั่นและขยันหมั่นเพียร**

ผู้ประกอบวิชาชีพบัญชีต้องปฏิบัติงานให้สําเร็จลุล่วงด้วยความมุ่งมั่นและขยันหมั่นเพียร โดยมีความรับผิดชอบและใส่ใจในการปฏิบัติงานเพื่อให้งานมีความสมบูรณ์ครบถ้วน ทันเวลาตามสัญญาหรือข้อผูกพันที่มีต่อลูกค้าและเป็นไปตามข้อบังคับในเรื่องของความโปร่งใส ความเป็นอิสระ ความเที่ยงธรรม และความซื่อสัตย์สุจริต

1. **ผู้ประกอบวิชาชีพบัญชี ต้องศึกษาหาความรู้และความชํานาญทางวิชาชีพเพิ่มเติมอย่างต่อเนื่อง เพื่อพัฒนาความรู้ความสามารถให้ทันสมัยอยู่เสมอ**

ผู้ประกอบวิชาชีพบัญชีต้องศึกษาหาความรู้เพื่อเพิ่มพูนประสบการณ์และใช้วิจารณญาณ รวมทั้งการประยุกต์ความรู้นั้นกับงานที่รับว่าจะให้บริการเพื่อให้ลูกค้ามั่นใจว่าจะได้รับบริการวิชาชีพที่มีความถูกต้อง มีคุณภาพและทันต่อเหตุการณ์ การพัฒนาความรู้ ความสามารถ ทางวิชาชีพบัญชี แยกเป็น 2 ส่วนได้ดังนี้

* + - บรรลุถึงระดับความรู้ความสามารถ ตามที่กําหนดโดยองค์กรวิชาชีพบัญช๊
		- รักษาระดับความรู้ความสามารถตามที่กําหนดโดยองค์กรวิชาชีพบัญชี

**มาตรฐานในการปฏิบัติงาน**

มาตรฐานในการปฏิบัติงาน หมายถึง มาตรฐานในการปฏิบัติงานที่ผู้ประกอบวิชาชีพต้องใช้ ซึ่ง ประกอบด้วยมาตรฐานวิชาชีพที่กําหนดไว้อย่างชัดเจน เช่น มาตรฐานการบัญชี มาตรฐานการสอบบัญชี และมาตรฐานวิชาการอื่นๆที่เกี่ยวข้องเช่น มาตรฐานการควบคุมภายใน หลักเกณฑ์ข้อบังคับทางกฎหมายที่เกี่ยวข้อง รวมทั้งความรู้ทางธุรกิจต่างๆที่เป็นแนวทางปฏิบัติ

1. **ผู้ประกอบวิชาชีพต้องประกอบวิชาชีพให้สอดคล้องกับมาตรฐานวิชาชีพและมาตรฐานวิชาการที่เกี่ยวข้อง ข้อควรคำนึงถึงในการปฏิบัติงานผู้ทำบัญชี**
	* มีความเข้าใจในมาตรฐานวิชาชีพที่ กําหนดไว้อย่างชัดเจนเกี่ยวกับมาตรฐานการบัญชี และมีความเข้าใจในมาตรฐานการสอบบัญชี มาตรฐานวิชาการอื่นที่เกี่ยวข้องเช่นมาตรฐานการควบคุมภายใน มาตรฐานการตรวจสอบภายใน รวมถึงเรื่องการเงิน ภาษีอากร กฎหมายอื่น ๆ และต้องปฏิบัติอย่างถูกต้อง ครบถ้วนทันเวลา กรณีที่มีข้อสงสัยและไม่สามารถหาข้อยุติได้ต้องสอบถามหน่วยงานที่กําหนดมาตรฐานวิชาชีพ เพื่อใช้เป็นแนวทางปฏิบัติ
	* ต้องควบคุมคุณภาพงานให้ได้ มาตรฐานอยู่เสมอ ควรมีการอบรมผู้ช่วยให้ปฏิบัติงานอย่างเหมาะสม เพื่อให้มั่นใจว่าผลงานการบริการทางวิชาชีพอยู่ในระดับที่ได้มาตรฐาน
2. **ผู้ประกอบวิชาชีพต้องปฏิบัติงานด้วยความระมัดระวังรอบคอบ และด้วยความชำนาญตามมาตรฐานวิชาชีพและมาตรฐานทางวิชาการที่เกี่ยวข้อง ข้อควรคำนึงถึงในการปฏิบัติงานผู้ทำบัญชี**
	* ระมัดระวังรอบคอบ และใช้ความชํานาญในการบันทึกข้อมูลตามมาตรฐานของวิชาชีพ และมาตรฐานวิชาการที่เกี่ยวข้อง
	* เมื่อปรากฏว่ามีข้อมูลหรือเหตุการณ์ที่อาจมีผลกระทบหรือมีข้อจํากัดในการปฏิบัติทางวิชาชีพ ผู้ทําบัญชีต้องพิจารณาถึงความมีสาระสําคัญของผลกระทบ และข้อจํากัดดังกล่าวต่อการปฏิบัติงานและจะต้องแจ้งข้อมูลหรือข้อจํากัดดังกล่าวให้ผู้เกี่ยวข้องได้ทราบอย่างชัดเจน โดยอาจแจ้งคําโต้แย้งหรือหาทางแก้ไขอย่าง เหมาะสม ก่อนที่จะรับหรือปฏิเสธการปฏิบัติงาน
	* กรณีตัวอย่างที่ต้องใช้ความระมัดระวังและประสบการณ์ทางวิชาชีพ: กิจการอาจโอนสินทรัพย์ให้กับบุคคลอื่นโดยมีเอกสารยืนยันว่าได้มีการโอนกรรมสิทธิ์ตามกฎหมายไปให้กับบุคคลนั้นแล้ว แต่มีข้อตกลงให้กิจการยังคงได้รับประโยชน์เชิง เศรษฐกิจในอนาคตจากสินทรัพย์นั้นต่อไปหรือกิจการโอนกรรมสิทธิ์ แต่กิจการยังบันทึกเป็นสินทรัพย์อยู่

**การรักษาความลับ**

การรักษาความลับ หมายถึง การไม่นําข้อมูลใดๆ ที่โดยปกติองค์กรไม่ได้เปิดเผยต่อสาธารณะไปเปิดเผย หรือใช้เพื่อประโยชน์ส่วนตนหรือบุคคลอื่นเว้นแต่ในกรณีที่เป็นการเปิดเผยตามสิทธิ หรือหน้าที่ที่กําหนดไว้ในกฎหมาย หรือในฐานะผู้ประกอบวิชาชีพบัญชี

**1. ผู้ประกอบวิชาชีพบัญชีต้องไม่นําข้อมูลที่เป็นความลับขององค์กรที่ตนได้มาจากการปฏิบัติงานวิชาชีพ และความสัมพันธ์ในทางธุรกิจ รวมทั้งความลับขององค์กรที่ตนสังกัดไปเปิดเผยต่อบุคคลที่ไม่มีส่วนเกี่ยวข้องได้รับทราบ โดยไม่ได้รับอนุญาตจากองค์กร เว้นแต่ในกรณีที่เป็นการเปิดเผยตามสิทธิหรือหน้าที่ที่กําหนดไว้ในกฎหมาย หรือในฐานะผู้ประกอบวิชาชีพบัญชี**

* ผู้ทําบัญชีจะต้องเก็บรักษาความลับของข้อมูลตลอดเวลา โดยจะต้องใช้ความระมัดระวังต่อสถานการณ์ที่อาจทําให้มีการเปิดเผยข้อมูลได้โดยไม่ตั้งใจ โดยเฉพาะในระหว่างการติดต่อ หรือมีความสัมพันธ์กับหุ้นส่วนหรือพันธมิตรทางธุรกิจที่มี ความสัมพันธ์กันมาเป็นระยะเวลานาน บุคคลใกล้ชิด ภายในครอบครัว บิดามารดา คู่สมรส หรือบุคคลที่อยู่ ภายใต้การอุปการะของผู้ทําบัญชี
* ต้องไม่เปิดเผยข้อมูลใด ๆ ที่เป็นความลับของลูกค้า นอกสํานักงานหรือนอกองค์กรที่ว่าจ้าง โดยเป็นข้อมูลที่ตนได้มาจากความสัมพันธ์ทางวิชาชีพบัญชี หรือทางธุรกิจ โดยไม่ได้รับการอนุมัติอย่างเหมาะสม หรือจากผู้มีอํานาจให้การอนุมัติได้ เว้นแต่เป็นการเปิดเผยที่ผู้ประกอบวิชาชีพบัญชีมีสิทธิตามกฎหมายหรือสิทธิทางวิชาชีพบัญชีหรือ เป็นหน้าที่ที่ต้องเปิดเผย
* ต้องรักษาความลับของข้อมูลภายในสํานักงาน หรือ องค์กรของผู้ว่าจ้างให้เป็นความลับ
* ต้องไม่ใช้กระดาษที่ใช้แล้ว (Reuse) ของลูกค้ารายหนึ่งกับลูกค้ารายอื่น ๆ
* ต้องรักษาความลับของข้อมูลที่ได้รับจากผู้ที่มีโอกาสเป็นผู้รับบริการ หรือผู้ว่าจ้างในภายหน้าบุคคลที่เกี่ยวข้องกับการรักษาความลับ:ต้องดําเนินการให้มั่นใจว่า ผู้ช่วยที่อยู่ในการควบคุมดูแลรวมทั้งบุคคลที่ตนได้ขอคําแนะนํา และช่วยเหลือทางวิชาชีพได้มีการปฏิบัติตามหลักการรักษาความลับ
* การปฏิบัติตามหลักการรักษาความลับ ยังคงต้องถือปฏิบัติแม้ว่าความสัมพันธ์ระหว่างผู้ประกอบวิชาชีพบัญชีและลูกค้า หรือผู้ว่าจ้างได้สิ้นสุดลงแล้วก็ตาม อย่างไรก็ตาม แม้จะสามารถนําประสบการณ์ไปประยุกต์ใช้ได้ แต่ต้องไม่ใช้หรือเปิดเผยข้อมูลที่เป็น ความลับซึ่งได้จากความสัมพันธ์ทางวิชาชีพบัญชี หรือทางธุรกิจนั้น

**2. ผู้ประกอบวิชาชีพบัญชีต้องไม่นําข้อมูลที่เป็นความลับขององค์กรที่ตนได้มาจากการปฏิบัติงานวิชาชีพ และความสัมพันธ์ในทางธุรกิจ รวมทั้งความลับขององค์กรที่ตนสังกัดไปใช้เพื่อประโยชน์ของตนหรือบุคคลอื่นโดยมิชอบ**

ในนการปฏิบัติงานวิชาชีพบัญชี ผู้ประกอบวิชาชีพบัญชีอาจล่วงรู้หรือได้มาซึ่งข้อมูลใดๆ ที่พึงถือเป็นความลับของกิจการที่ตนให้บริการวิชาชีพบัญชี ผู้ประกอบวิชาชีพบัญชีรวมถึงผู้ที่ร่วมองค์กรหรือผู้ช่วยของผู้ประกอบวิชาชีพบัญชี ต้องไม่นําข้อมูลนั้นไปเปิดเผยรวมทั้งจะต้องไม่นําข้อมูลที่ได้มาจากการปฏิบัติงานวิชาชีพบัญชีไปใช้หรือเป็นที่ประจักษ์ชัดว่าได้ใช้เพื่อประโยชน์ของตนเองหรือเพื่อประโยชน์ของบุคคลอื่น เว้นแต่กรณีที่ได้รับความยินยอมจากลูกค้า หรือกรณีที่ต้องให้ถ้อยคําในฐานะพยานตามกฎหมาย รวมถึงกรณีที่เป็นการเรียกตรวจสอบโดยหน่วยงานของรัฐ หรือหน่วยงานอื่นที่เกี่ยวข้อง หรือในฐานะผู้ประกอบวิชาชีพบัญชี เพื่อประโยชน์ในการควบคุมและส่งเสริมการประกอบวิชาชีพบัญชี จึงจะเปิดเผยได้

ตัวอย่างการใช้ประโยชน์จากความลับ:

* ผู้ทําบัญชีและผู้ช่วยต้องไม่นําข้อมูลที่เป็นความลับที่ ได้มาของกิจการที่ตนให้บริการหรือปฏิบัติงานหรือที่ ล่วงรู้ไปใช้เพื่อประโยชน์ของตนเองหรือบุคคลภายนอก เช่น แนะนําให้คนใกล้ชิดหรือเครือญาติไปซื้อหุ้นเป็นการ ล่วงหน้าก่อนที่บริษัทจดทะเบียนในตลาดหลักทรัพย์ที่ ตนเองปฏิบัติงานอยู่จะเพิ่มทุนหรือซื้อหุ้นในตลาด หลักทรัพย์ก่อนบริษัทจะประกาศจ่ายเงินปันผล
* นํารายชื่อที่อยู่ในโทรศัพท์ จดหมายอิเลคทรอนิกส์ (Email) ของลูกค้าเผยแพร่กับหน่วยงานหรือบุคคลภายนอกเพื่อนำไปหาผลประโยชน์ทางการค้า

**ความรับผิดชอบต่อผู้รับบริการ**

ความรับผิดชอบต่อผู้รับบริการ เป็นความรับผิดชอบของผู้ประกอบวิชาชีพบัญชีต่อผู้รับบริการโดยการแสดงออกในทางพฤติกรรมทางวิชาชีพในส่วนที่เกี่ยวข้องกับความรับผิดชอบต่อผู้รับบริการ ที่ต้องมีมาตรฐานการให้บริการและการสร้างความน่าเชื่อถือ

**1. ผู้ประกอบวิชาชีพบัญชีต้องมีความรับผิดชอบตามกรอบวิชาชีพบัญชีต่อผู้รับบริการ**

 ผู้ประกอบวิชาชีพบัญชีต้องไม่ละทิ้งการปฏิบัติงานที่ได้รับไว้แล้วโดยไม่มีเหตุอันควร และในกรณีที่มีเหตุอันควรผู้ประกอบวิชาชีพบัญชีต้องแจ้งให้ผู้รับบริการทราบล่วงหน้า เนื่องจากการละทิ้งการปฏิบัติงานดังกล่าวอาจก่อให้เกิดความเสียหายแก่ผู้รับบริการได้ ผู้ทำบัญชีควรคำนึงถึงในประเด็นดังต่อไปนี้

* ภายหลังจากการให้บริการทางบัญชีแล้ว ผู้ทําบัญชีต้องส่งคืนเอกสารและข้อมูลการบันทึกบัญชีแก่ผู้รับบริการโดยเร็ว
* กรณีเกิดปัญหาที่ต้องหยุดการให้บริการ (เช่น ไม่ได้ รับค่าธรรมเนียมวิชาชีพเป็นเวลานานเกินกว่า 3 เดือน) ต้องแจ้งยกเลิกการให้บริการทางบัญชีต่อผู้รับบริการภายในระยะเวลาอันสมควร
* ต้องไม่ละทิ้งการปฏิบัติงานที่รับไว้แล้ว หรือ ปฏิบัติงานไม่เสร็จภายในระยะเวลาที่กําหนดไว้โดยไม่มีเหตุผลอันสมควรและไม่ได้แจ้งให้ผู้ว่าจ้างทราบ ซึ่งอาจก่อให้เกิดความเสียหายแก่ลูกค้าถือว่าผู้ทําบัญชีขาดความรับผิดชอบต่อลูกค้า

**2. ผู้ประกอบวิชาชีพบัญชีต้องปฏิบัติงานตามกรอบวิชาชีพบัญชีเพื่อให้เกิดความน่าเชื่อถือและมีประโยชน์ต่อผ้รับบริการ**

ผู้ประกอบวิชาชีพบัญชีต้องปฏิบัติตามกรอบวิชาชีพเพื่อรักษาจรรยาบรรณของผู้ประกอบวิชาชีพบัญชี รวมทั้ง เพื่อเป็นการรักษาความน่าเชื่อถือ และพึงบําเพ็ญตนให้เป็นประโยชน์แก่สังคมโดยรวม

ผู้ประกอบวิชาชีพบัญชีต้องให้ความร่วมมือซึ่งกันและกัน ในการส่งเสริมและพัฒนาวิชาชีพบัญชีและสร้างความสัมพันธ์อันดีระหว่างผู้ประกอบวิชาชีพบัญชีด้วยกันจนก่อให้เกิดผลงานของผู้ประกอบวิชาชีพบัญชีอันเป็นที่น่าเชื่อถือของบุคคลหลายฝ่ายรวมทั้งสาธารณชน

**ความรับผิดชอบต่อผู้ถือหุ้น ผู้เป็นหุ้นส่วน บุคคลหรือนิติบุคคลที่ผู้ประกอบวิชาชีพบัญชีปฏิบัติหน้าที่ให้**

 **1. ผู้ประกอบวิชาชีพบัญชีต้องปฏิบัติตามจริยธรรมทางธุรกิจขององค์กรที่ตนสังกัด**

 ผู้ประกอบวิชาชีพบัญชีต้องมีความรับผิดชอบในการปฏิบัติตามจริยธรรมทางธุรกิจที่องค์กรนั้นๆ กําหนดขึ้นเพื่อประโยชน์สูงสุดต่อนายจ้าง/องค์กรที่ตนสังกัด เช่น ควรสนับสนุนให้องค์กรที่ตนสังกัดสร้างวัฒนธรรมองค์กรบนพื้นฐานของการมีจริยธรรมในการดําเนินธุรกิจ โดยมุ่งเน้นให้ผู้บริหาร พนักงาน และเจ้าหน้าที่ขององค์กรมีคุณธรรมและจริยธรรม

**2. ผู้ประกอบวิชาชีพบัญชีต้องปฏิบัติหน้าที่ด้วยความซื่อสัตย์สุจจิต อุทิศตน ทุ่มเท ดูแลทรัพย์สินขององค์กรที่ตนสังกัด**

ในการปฏิบัติงานวิชาชีพบัญชี เพื่อให้ผลงานของผู้ทําบัญชีเป็นที่เชื่อถือ และก่อให้เกิดประโยชน์ต่อสาธารณชน หรือผู้ที่ผู้ทําบัญชีปฏิบัติงานให้ผู้ทําบัญชีต้อง

* ดํารงไว้ซึ่งความซื่อสัตย์ สุจริต จริงใจ ซื่อตรง ไม่คด โกง ไม่หลอกลวง
* ปฏิบัติงานตามหลักฐานที่เป็นจริงและต้องจัดทํางบการเงินและหมายเหตุประกอบงบการเงินให้เป็นไป ตามมาตรฐานการบัญชีและกฎหมายอื่นที่เกี่ยวข้อง
* ไม่แสดงตนว่าได้ปฏิบัติงานถ้ามิได้มีการปฏิบัติงาน จริง ไม่ยินยอมให้ผู้อื่นอ้างว่าตนได้ปฏิบัติงานถ้า ไม่ได้ปฏิบัติงานจริง

ผู้ทําบัญชีต้องจัดให้มี หรือให้คําแนะนําระบบงานบริหารสินทรัพย์ให้เหมาะสมกับขนาดขององค์กร เช่น การจัดให้มีทะเบียนสินทรัพย์ที่ถูกต้องครบถ้วนตามบัญชีสินทรัพย์ และการตรวจนับอย่างเพียงพอ

**3. ผู้ประกอบวิชาชีพบัญชีต้องใช้เวลาและทรัพย์สินขององค์กรที่ตนสังกัดให้เกิดประโยชน์สูงสุด ไม่นำไปใช้เพื่อประโยชน์ส่วนตนหรือบุคคลที่สามทั้งทางตรงและทางอ้อม**

ผู้ประกอบวิชาชีพบัญชีในองค์กรต้องใช้เวลา และทรัพย์สินขององค์กรเยี่ยงวิญญูชนในการปฏิบัติงานให้บรรลุตามเป้าหมาย เพื่อให้เกิดประโยชน์สูงสุดต่อองค์กร

* การใช้เวลา ทั้งการมาปฏิบัติงาน รวมถึงการลาป่วย การ ลากิจ หรือมาสายอย่างน้อยควรเป็นไปตามข้อบังคับในระเบียบการบุคคลหรือสัญญาจ้าง
* ไม่เบียดบังเวลาในการปฏิบัติงานไปใช้โซเชียลมีเดียในเรื่องส่วนตัว เช่น ไลน์ เฟสบุ๊ค ทวิตเตอร์
* การใช้ทรัพย์สินขององค์กร ต้องมีการระมัดระวังไม่ให้เสียหาย สูญหาย โดยการประมาทเลินเล่อ รวมทั้งการใช้ให้เกิดประโยชน์สูงสุดให้กับองค์กร นอกจากนี้จะต้องไม่นําไปใช้เพื่อประโยชน์ส่วนตนไม่ว่าทางตรงหรือทางอ้อม

**4. ผู้ประกอบวิชาชีพบัญชีต้องเปิดเผยความสัมพันธ์กับองค์กร สถาบัน ธุรกิจภายนอก หรือความสัมพันธ์ทางเครือญาติ เพื่อหลีกเลี่ยงการกระทำที่ก่อให้เกิดความขัดแย้งทางผลประโยชน์**

ผู้ทําบัญชีในองค์กรพึงระมัดระวัง ไม่ให้เกิดความขัดแย้งทางผลประโยชน์กับองค์กร เช่น การได้รับสิทธิประโยชน์ไม่ว่าจะเป็นตัวเงิน หรือสินทรัพย์ หรือประโยชน์อื่นๆ ที่เกินกว่าระเบียบขององค์กรกําหนดไว้ซึ่งต้องมีการระบุจํานวนเงินสินทรัพย์ หรือประโยชน์อื่นไว้ให้ชัดเจน

ผู้ทําบัญชีต้องเปิดเผยความสัมพันธ์กับองค์กรที่จะก่อให้เกิดความขัดแย้งทางผลประโยชน์นั้น เช่น

* การเป็นกรรมการหรือผู้ถือหุ้นในองค์กรอื่นอย่างเป็นสาระสําคัญ
* ความสั มพั นธ์ของญาติสนิท ( ตามที่สํานักงานคณะกรรมการกํากับหลักทรัพย์และตลาดหลักทรัพย์ (กลต.) กําหนดไว้ให้ต้องเปิดเผย) ได้แก่ คู่สมรส บิดา มารดา บุตรและคู่สมรส พี่น้อง
* การเรียกรับผลประโยชน์ในกรณีที่แนะนํางานให้กับลูกค้า

**5. ผู้ประกอบวิชาชีพบัญชีต้องไม่กระทำการใด ๆ ที่ส่งผลกระทบต่อชื่อเสียงและการดำเนินการขององค์กรที่ตนสังกัด**

ผู้ประกอบวิชาชีพบัญชี ต้องปฏิบัติงานตามมาตรฐานการบัญชีและข้อบังคับจรรยาบรรณ และกฎระเบียบอื่นที่เกี่ยวข้องกับผู้ทําบัญชี ตลอดจนกฎระเบียบขององค์กรที่สังกัดอย่างเคร่งครัด รวมทั้งต้องรักษาความลับขององค์กรและลูกค้า และต้องไม่กระทําการใด ๆ ที่ก่อให้เกิดความขัดแย้งทาง ผลประโยชน์ต่อองค์กรที่ตนสังกัด

**6. ผู้ประกอบวิชาชีพบัญชีต้องใช้วิจารณญาณอย่างรอบคอบมีเหตุผลในการปฏิบัติงาน ทั้งนี้เพื่อประโยชน์สูงสุดต่อองค์กรที่ตนสังกัด รวมถึงนายจ้าง (ผู้ถือหุ้นผู้เป้นหุ้นส่วนเจ้าของ) ของผู้ประกอบวิชาชีพบัญชี**

 ผู้ประกอบวิชาชีพบัญชีต้องปฏิบัติงานด้วยความรู้ความสามารถและมาตรฐานการปฏิบัติงาน ด้วยความระมัดระวังรอบคอบตามมาตรฐานวิชาชีพเพื่อบรรลุเป้าหมายขององค์กรที่ตนสังกัด ทั้งนี้โดย

* ต้องพัฒนาและบริหารองค์กรที่ตนสังกัดโดยการพัฒนาและบริหารจัดการบุคลากรอย่างต่อเนื่อง ให้มีความรู้ และประสบการณ์ที่เหมาะสม
* บริหารและควบคุมงาน เพื่อให้บรรลุวัตถุประสงค์ภายในเวลาที่เหมาะสม

**ความรับผิดชอบต่อเพื่อนร่วมวิชาชีพ และจรรยาบรรณทั่วไป**

**1. ผู้ประกอบวิชาชีพต้องไม่แย่งงานวิชาชีพบัญชีจากผู้ประกอบวิชาชีพด้านเดียวกันรายอื่น**

ผู้ประกอบวิชาชีพบัญชีจะต้องไม่เสนอตนเองเข้ารับงานที่ทับซ้อนกับงานที่ผู้ประกอบวิชาชีพบัญชีอื่นปฏิบัติงานอยู่แล้วไม่ว่าด้วยกรณีใด ทั้งนี้รวมถึงการไม่ยินยอมให้ผู้อื่นดําเนินการแทน

กรณีดังต่อไปนี้ถือว่า**ไม่เป็นการแย่งงาน**จากผู้ทําบัญชีอื่น เช่น

* ได้รับการยินยอมจากผู้ทําบัญชีคนก่อน
* มีเหตุอันควรเชื่อว่าลูกค้าได้ถอนผู้ทําบัญชีคนก่อนจากการเป็นผู้ทําบัญชีของเขาแล้ว
* ผู้ทําบัญชีที่ปฏิบัติงานอยู่ได้ปฏิเสธหรือแสดงความไม่สมัครใจที่จะทําบัญชีให้ลูกค้านั้นต่อไปแล้ว

กรณีต่อไปนี้ถือว่าเป็นการ**แย่งงาน**จากผู้ทําบัญชีอื่น เช่น

* ส่งหนังสือเวียนและให้ข่าวสารในรูปแบบหรือสื่อต่าง ๆ เพื่อชักชวนให้มาทําบัญชีกับตนแก่ลูกค้าของผู้ทําบัญชีอื่น (โดยหนังสือเวียนนั้นมีชื่อ ที่อยู่ของผู้ทําบัญชี และสํานักงานของผู้ทําบัญชีด้วย) หรือ ออกหนังสือถึงกิจการที่ไม่ใช่ลูกค้าของตนเพื่อเสนอบริการด้านวิชาชีพบัญชีโดยมิได้รับการร้องขอ เว้นแต่กิจการที่ยังไม่มีผู้ทําบัญชี
* เสนอค่าธรรมเนียมวิชาชีพในการรับงานต่ำกว่าผู้ทําบัญชีรายก่อนอย่างมีนัยสําคัญโดยไม่มีเหตุอันควร
* กําหนดค่าตอบแทนในการให้บริการโดยมิได้คํานึงถึงลักษณะ ความเสี่ยง ความซับซ้อน เวลา และปริมาณของงานที่ให้บริการ
* ออกหนังสือถึงกิจการที่ไม่ใช่ลูกค้าของตนเพื่อเสนอบริการด้านวิชาชีพบัญชี โดยไม่ได้รับการทาบทามจากกิจการนั้นมาก่อน

**2. ผู้ประกอบวิชาชีพบัญชีต้องไม่ปฏิบัติงานด้านวิชาชีพเกินกว่าที่รับมอบหมายจากผู้ประกอบวิชาชีพบัญชีรายอื่น**

 กรณีได้รับมอบหมายให้ปฏิบัติงานแทน ต้องไม่ปฏิบัติงานเกินกว่าที่ได้รับมอบหมายจากผู้ประกอบวิชาชีพบัญชีอื่น แม้ในกรณีที่ลูกค้าขอร้องให้ทํางานเกินขอบเขตที่ได้รับมอบหมายจากผู้ประกอบวิชาชีพบัญชีรายอื่น ผู้ประกอบวิชาชีพบัญชีจะต้องแจ้งให้ผู้ประกอบวิชาชีพบัญชีรายอื่นที่มอบหมายนั้นทราบเสียก่อน และจะต้องไม่พยายามหาลู่ทางที่จะให้ลูกค้าว่าจ้างให้ตนทํางานใด ๆ เพิ่มเติม ตัวอย่างเช่น นายเอ ผู้ทําบัญชีบริษัทบี จําเป็นต้องไป ต่างประเทศ จึงมอบให้นายเอฟ ทํางานด้านบัญชีลูกหนี้ของ บริษัทบี แทนตนนายเอฟ ถือโอกาสขณะที่นายเอไม่อยู่ ได้รับทําบัญชีสินค้าจากการทาบทามของบริษัทเอ ซึ่งเกินกว่าที่ได้รับมอบหมายจากนายเอ

**3. ผู้ประกอบวิชาชีพบัญชีต้องไม่ให้ข้อมูลเกี่ยวกับงานของตนเกินกว่าความเป็นจริง ไม่โอ้อวด หรือเปรียบเทียบตนหรือองค์กรที่ตนสังกัดอยู่กับผู้ประกอบวิชาชีพบัญชีด้านเดียวกันรายอื่น หรือองค์กรที่ผู้ประกอบวิชาชีพด้านเดียวกันรายอื่นสังกัดอยู่**

 ผู้ประกอบวิชาชีพบัญชีต้องคำนึงถึงประเด็นดังต่อไปนี้

* ไม่กล่าวเกินจริงเกี่ยวกับบริการที่ตนสามารถให้ได้เกินกว่าคุณสมบัติของตนหรือประสบการณ์ที่ตนมี
* ไม่ใส่ร้ายป้ายสีดูถูกเหยียดหยามงานของผู้ทําบัญชีอื่น
* ผู้ทําบัญชีไม่ควรจะได้ลูกค้าด้วยวิธีการโฆษณาที่เกินสมควรหรือไม่เป็นจริงรวมทั้งการชักจูงหรืจูงใจเพื่อให้บุคคลอื่นเห็นคล้อยตามในลักษณะที่เป็นการกระทําอันเป็นเท็จทําให้เข้าใจผิดหรือหลอกลวงให้หลงเชื่อ ไม่ว่าด้วยวิธีการใด ๆ ซึ่งโดยทําให้ภาพลักษณ์ของงานวิชาชีพ บัญชีเสียไป
* การได้รับงานโดยการแนะนําจากบุคคลที่สาม ผู้ทําบัญชียังต้องมีความรับผิดชอบในการพิจารณาให้แน่ใจว่าการได้มาซึ่งลูกค้าจากการแนะนําของบุคคลที่สามอยู่ใน ขอบเขตตามที่กําหนดไว้ในกฎหมายที่ไม่ยอมให้ผู้อื่นให้ ข้อมูลที่เกินสมควรหรือไม่เป็นจริง
	+ นาย ส. เป็นผู้บริหารสํานักงานทําบัญชีได้รับการ ติดต่อจากกิจการโดยการแนะนําของนาย บ. ซึ่งเป็น เพื่อนสนิท โดยนาย บ. กล่าวอ้างกับกิจการว่า นาย ส. เคยทํางานกรมสรรพากร รู้จักเจ้าหน้าที่และงานสรรพากรเป็นอย่างดี สามารถทําบัญชีได้โดยไม่ถูกตรวจสอบ ทั้งที่นาย ส. ไม่เคยทํางานดังกล่าว

**กรณีต่อไปนี้อาจถือว่าเป็นการโฆษณาที่เกินสมควร หรือไม่เป็นจริง หรือยินยอมให้ผู้อื่นโฆษณาที่เกินสมควรหรือไม่เป็นจริง เช่น**

* โฆษณาโดยออกหนังสือเวียนหรือผ่านสื่อใน รูปแบบอื่น ในนามองค์กรเพื่อเสนอบริการทําบัญชีไปยังธุรกิจต่าง ๆ
* โฆษณารับสมัครพนักงาน โดยกล่าวอ้างถึงคุณสมบัติของผู้ทําบัญชีหรือองค์กรที่ผู้ทําบัญชี สังกัดในเชิงโอ้อวด
* วิจารณ์หรือโฆษณาเปรียบเทียบตนเองหรือองค์กรที่ตนเองสังกัดกับผู้ทําบัญชีอื่นหรือองค์กรที่ผู้ทําบัญชีอื่นสังกัดอยู่
* ลงข้อความในสื่อมวลชนต่าง ๆ ออกหนังสือเวียน หรือบทความอันประกอบด้วยข้อความที่ยกยอตนเอง หรือองค์กรที่ตนสังกัดอยู่
* ทําป้ายขององค์กรที่ผู้ทําบัญชีสังกัดอยู่ เป็นรูปแบบที่เป็นการโฆษณาเกินสมควรหรือไม่เป็น จริง
* การกระทําใด ๆ ที่ถือเป็นการทําการตลาด หรือส่งเสริมการขายเพื่อดึงดูดให้ลูกค้ามาใช้บริการ
* การให้ข้อมูลผ่านสื่อต่าง ๆ ที่เป็นการโจมตี หรือดูหมิ่น คู่แข่ง หรือผู้ประกอบวิชาชีพรายอื่น เพื่อจูง ใจให้ลูกค้าเปลี่ยนมาใช้บริการของตน

 **4. ผู้ประกอบวิชาชีพบัญชีต้องไม่ให้หรือรับว่าจะให้ทรัพย์สินหรือประโยชน์ใด ๆ เพื่อเป็นการจูงใจให้บุคคลอื่นแนะนำหรือจัดหางานวิชาชีพบัญชีมาให้ตน**

 ผู้ประกอบวิชาชีพบัญชีต้องไม่รับงานจากการใช้วิธีการการจูงใจที่ไม่ถูกต้องเหมาะสม ไม่ให้หรือรับว่าจะให้ทรัพย์สิน หรือประโยชน์ใด ๆ เพื่อเป็นการจูงใจให้บุคคลอื่นแนะนําหรือจัดหางานมาให้ตน เช่น ค่าตอบแทน ค่าบริการ หรือรางวัลใด ๆ

 กรณีต่อไปนี้ อาจถือว่าผู้ทําบัญชีให้หรือรับว่าจะให้ทรัพย์สินหรือประโยชน์ใด ๆ เพื่อเป็นการจูงใจให้บุคคลแนะนําหรือจัดหางานมาให้ตนทํา เช่น

* รับว่าจะให้ค่านายหน้าแก่บุคคลที่จัดหามาให้ตน
* รับว่าจะช่วยแนะนําลูกค้าให้กับบริษัท สถาบัน การเงินหรือสํานักงานวิชาชีพอื่น หากบุคคลเหล่านั้นจะจัดหางานด้านบัญชีมาให้
* ให้หรือรับว่าจะให้ทรัพย์สินหรือประโยชน์ใด ๆ ที่เกินความเหมาสมเพื่อเป็นการจูงใจให้บุคคลอื่น แนะนําหรือจัดหางานมาให้ตนทํา

**5. ผู้ประกอบวิชาชีพบัญชีต้องไม่เรียกหรือรับทรัพย์สิน หรือประโยชน์จากบุคคลใด เมื่อบุคคลนั้นได้รับงานจากการแนะนำ หรือการจัดหางานของตนในฐานะที่เป็นผู้ประกอบวิชาชีพบัญชีขององค์กรนั้น**

ผู้ประกอบวิชาชีพบัญชีต้องไม่เรียกทรัพย์สินหรือประโยชน์ใด ๆ เช่น ค่าตอบแทน ค่าบริการหรือรางวัลใด ๆ จากบุคคลอื่นเพื่อเป็นการตอบแทนจากการที่บุคคลอื่นนั้นได้รับงานจากกิจการที่ตนเป็นผู้ประกอบวิชาชีพบัญชีซึ่งเป็นการแนะนําของตน

กรณีต่อไปนี้อาจถือว่าผู้ทําบัญชีเรียกหรือรับทรัพย์สิน หรือประโยชน์จากบุคคลใด เมื่อบุคคลนั้นได้รับงานจากการแนะนําหรือการจัดหางานของตนในฐานะที่เป็นผู้ทําบัญชีของกิจการนั้น

* นาย ก. ผู้ทําบัญชีของบริษัท ข. แนะนําให้บริษัท ข. ทําการประกันวินาศภัยกับ บริษัท ค. ประกันภัย และนาย ก. ได้รับค่านายหน้าจากบริษัท ค. ประกันภัยจํานวนหนึ่ง จากการแนะนํางานให้
* ได้รับค่านายหน้า หรือรายได้ทํานองเดียวกันจากการแนะนําลูกค้าของผู้ทําบัญชี
* แนะนํางานให้นาย ง. ได้ทํางานกับบริษัท ข. ซึ่งตน เป็นผู้ทําบัญชีอยู่ โดยตนเองเรียกค่าตอบแทนจากการแนะนํางานนั้นจากนาย ง. ด้วย

**6. ผู้ประกอบวิชาชีพบัญชีต้องไม่กำหนดค่าธรรมเนียมหรือค่าตอบแทนในการให้บริการวิชาชีพบัญชี โดยมิได้คำนึงถึงลักษณะ ความเสี่ยง ความซับซ้อน และปริมาณงานที่ตนให้บริการ หรือมีส่วนร่วมในการให้บริการวิชาชีพบัญชี**

 ผู้ประกอบวิชาชีพบัญชีควรกําหนดค่าธรรมเนียมโดยคํานวณจากเวลาที่ใช้ในการปฏิบัติงานของผู้ประกอบวิชาชีพบัญชีในแต่ละระดับ รวมกับค่าใช้จ่ายที่เกิดขึ้นจริง ไม่ควรกําหนดค่าธรรมเนียมเป็นอัตราสูงต่ำของมูลค่าสินทรัพย์ หรือรายได้ หรือกําไรของกิจการที่ตนรับงานสอบบัญชี โดยไม่ได้คํานึงถึงความยากง่ายและปริมาณของงาน

 การกําหนดค่าธรรมเนียมหรือค่าตอบแทน สามารถกําหนดได้หลายวิธี เช่น คิดเป็นร้อยละจากยอดสินทรัพย์รวม หรือรายได้รวม แต่เพื่อให้ได้อัตราค่าตอบแทนที่เหมาะสมจึงต้องคํานึงถึงปัจจัยต่อไปนี้ประกอบการกําหนดค่าธรรมเนียมด้วย

* จํานวนรายการทางบัญชี/ปริมาณงาน
* ระยะเวลาที่ใช้ในการทํางาน
* ลักษณะความเสี่ยงและความซับซ้อนของงาน
* การสอบทานยอดยกมาในการรับทําบัญชีครั้งแรก

 **7. ผู้ประกอบวิชาชีพต้องประพฤติปฏิบัติตนในทางที่ถูกที่ควร สำนึกในหน้าที่ และไม่ปฏิบัติตนในลักษณะที่ทำให้เกิดความเสื่อมเสียเกียรติศักดิ์แห่งวิชาชีพบัญชี**

 ผู้ประกอบวิชาชีพบัญควรคำนึกถึงในประเด็นดังต่อไปนี้

* ลงลายมือชื่อหรือแจ้งชื่อว่าเป็นผู้ทําบัญชีของกิจการ หรือยินยอมให้ใช้ชื่อของตนในฐานะผู้ทําบัญชีแทน โดยที่ตนเองมิได้มีส่วนร่วมในการจัดทํางบการเงิน
* นําใบเสร็จรับเงินที่ไม่เกี่ยวข้องกับกิจการมาให้บันทึกเป็นค่าใช้จ่ายของกิจการ เช่น การเลี้ยงรับรองส่วนตัว
* แนะนําให้กิจการของลูกค้าขายสินค้าโดยไม่ต้องออกใบกํากับภาษี และไม่บันทึกบัญชีเป็นรายได้ ทั้งๆ ที่ตามข้อเท็จจริงบริษัทของลูกค้าได้จดทะเบียนอยู่ในระบบภาษีมูลค่าเพิ่ม โดยมีเจตนาที่จะหลีกเลี่ยงการชําระภาษีในจํานวนที่สูง การปฏิบัติเช่นนี้ส่งผลให้บริษัทเสีย ภาษีมูลค่าเพิ่มและภาษีเงินได้นิติบุคคลต่ำไป
* แจ้งข้อความหรือจัดทํารวมถึงการใช้หลักฐานอันเป็นเท็จ หรือรู้อยู่ว่าเป็นหลักฐานอันเป็นเท็จไม่ว่าจะทําโดยบุคคลใดก็ตามในการประกอบวิชาชีพบัญชี
* แนะนําให้ผู้รับบริการเสียภาษีอากรไม่ถูกต้องตามกฎหมาย โดยทุจริตหรือมีเจตนาหลีกเลี่ยงภาษีอากร
* จงใจยื่นแบบแสดงรายการภาษีเงินได้บุคคลธรรมดาของตน หรือองค์กรที่ตนสังกัดอันเป็นเท็จ
* แจ้งรายชื่อเป็นผู้ทําบัญชี แต่ไม่ได้เป็นผู้ทําบัญชีของกิจการโดยลงลายมือชื่อแทนบุคคลอื่น
* กระทําการหรือสนับสนุนให้บุคคลอื่นกระทําการโดยทุจริตซ่อนเร้น ปลอมแปลง แก้ไขหรือทําลายเอกสารหลักฐานที่เกี่ยวข้องให้ผิดจากความเป็นจริง
* แนะนําหรือเห็นด้วยกับลูกค้าหรือฝ่ายบริหารให้มีการจัดทําเอกสารหรือหลักฐานทางบัญชีที่ไม่ถูกต้องตามกฎหมายหรือตามหลักการบัญชี
* ไม่เป็นผู้ถูกศาลพิพากษาให้ล้มละลาย หรือผู้อยู่ในระหว่างสถานะเป็นบุคคลล้มละลาย
* ไม่กระทําความผิดทางอาญาจนได้รับโทษจําคุกโดยคําพิพากษาถึงที่สุดให้จําคุก เว้นแต่โทษที่เกิดจากความประมาทเลินเล่อหรือลหุโทษ

**มาตรฐานการบัญชีและมาตรฐานการรายงานทางการเงิน**

**มาตรฐานการบัญชี (Accounting Standard)** หมายถึง กฎเกณฑ์ และวิธีปฏิบัติทางการบัญชีที่ได้ทำการศึกษาและพัฒนาภายใต้สภาวะแวดล้อมทางเศรษฐกิจ ตามหลักกฎหมายของแต่ละประเทศอย่างเหมาะสมและมีเหตุผลจนเป็นที่ยอมรับกันทั่วไปแล้วนำมาเป็นหลักในการปฏิบัติงานทางบัญชีให้เป็นไปในแนวทางเดียวกัน

 **คณะกรรมการกำหนดมาตรฐานการบัญชี (Thai Accounting Standard-Setting Committee)**

 การแต่งตั้งคณะกรรมการชุดนี้มีวัตถุประสงค์เพื่อพัฒนามาตรฐานรายงานทางการเงินของไทยให้มีคุณภาพ สามารถเข้าใจได้ นำมาถือปฏิบัติได้ และเป็นที่ยอมรับในมาตรฐานระดับสากล

 การกำหนดมาตรฐานรายงานทางการเงินมีกระบวนการดังต่อไปนี้

* การกำหนดมาตรฐานการรายงานทางการเงินมีการผ่านการพิจารณาจากกรรมการอิสระที่มีความรู้และความสามารถ ซึ่งเป็นผู้ที่มีความเชี่ยวชาญทางด้านบัญชี เป็นผู้ปฏิบัติทางบัญชี สำนักงานสอบบัญชี ผู้เชี่ยวชาญทางด้านการเงินและ การลงทุน หน่วยงานกำกับดูแลทั้งภาครัฐและตลาดทุน รวมถึงมุมมองจากอาจารย์ในมหาวิทยาลัย
* มีการกลั่นกรองและให้ข้อสังเกตปัญหาที่อาจจะเกิดขึ้นจากการนำไปปฏิบัติจากคณะอนุกรรมการกลั่นกรองมาตรฐาน การบัญชี ซึ่งเป็นกรรมการที่อิสระที่มีความรู้ ความสามารถและความเชี่ยวชาญจากอาจารย์ในมหาวิทยาลัย ผู้ปฏิบัติ ทางบัญชี สำนักงานสอบบัญชี ผู้เชี่ยวชาญทางด้านการเงินและการลงทุน และหน่วยงานกำกับดูแลทั้งภาครัฐ และตลาดทุน
* ร่างมาตรฐานการรรายงานทางการเงินมีการเผยแพร่ผ่านทางเว็บไชต์และเปิดรับฟังความคิดเห็นจากสาธารณะชน โดยผ่านกระบวนการจัดทำมาตรฐานการรายงานทางการเงินที่โปร่งใส (due process)
* การกำหนดมาตรฐานการรายงานทางการเงินจะกำหนดให้มีส่วนร่วมจากหน่วยงานกำกับดูแล ผู้ปฏิบัติทางบัญชี ผู้ใช้งบการเงิน และสำนักงานสอบบัญชี

**โครงสร้างการกำหนดมาตรฐานการบัญชี**

คณะทำงานศึกษาการนำมาตรฐานการบัญชี ฉบับที่ 41 เรื่อง เกษตรกรรมถือปฏิบัติในประเทศไทย

คณะทำงานจัดทำมาตรฐานการรายงานทางการเงินสำหรับกิจการขนาดกลางและขนาดย่อมมาถือปฏิบัติ (IFRS for SMEs)

คณะอนุกรรมการร่วมเพื่อจัดทำแนวปฏิบัติทางการบัญชีของบริษัทในตลาดทุน

คณะอนุกรรมการด้านเทคนิคมาตรฐานการบัญชี

คณะอนุกรรมการด้านการศึกษาและติดตามมาตรฐานการรายงานทางการเงินระหว่างประเทศ

กำหนดมาตรฐานรายงานทางการเงิน

คณะอนุกรรมการ

กลั่นกรองมาตรฐานการบัญชี

สภาวิชาชีพบัญชี

กำกับดูแลการกำหนดมาตรฐานการรายงานทางการเงิน

คณะกรรมการกำกับดูแลการประกอบวิชาชีพบัญชี

คณะกรรมการกำหนด

มาตรฐานการบัญชี

 **ขั้นตอนการจัดทำมาตรฐานการรายงานทางการเงิน (Thai Financial Reporting Standard: TFRS)**

 TFRS หมายถึง มาตรฐานรายงานทางการเงินของไทย ซึ่งถือว่าเป็นภาษาทางธุรกิและแนวทางการดำเนินธุรกิจที่ช่วยสื่อสารและรวมรวมธุรกรรมที่เกิดขึ้นประจำวันออกมาเป็นแบบงบการเงินที่อ่านและเข้าใจง่ายแก่นักลงทุน ตลอดจนผู้ใช้รายงานทางการเงินกลุ่มอื่นๆ เช่น สถาบันการเงิน ที่ปรึกษาทางการเงิน กรมสรรพากร เป็นต้น TFRS จะกำหนดแนวทางในการรับรู้และวัดมูลค่าของรายการธุรกรรมต่าง ๆ ในงบการเงิน เพื่อให้สะท้อนเนื้อหาที่แท้จริงของรายการที่อยู่ในงบการเงิน TFRS จัดทำขึ้นโดยคณะกรรมการมาตรฐานการบัญชี ซึ่งประกอบด้วยผู้ทรงคุณวุฒิที่มีความรู้ ความชำนาญ และประสบการณ์เกี่ยวกับการบัญชี มีจำนวนรวมทั้งสิ้น 15 คน โดยพิจารณาจากผู้ปฏิบัติทางบัญชี สำนักงานสอบบัญชี ผู้เชี่ยวชาญทางการเงินและการลงทุน หน่วยงานกำกับดูแลทั้งภาครัฐและตลาดทุน รวมถึงมุมมองจากอาจารย์ในมหาวิทยาลัย การจัดทำ TFRS มีขั้นตอนดังต่อไปนี้



ที่มา: [www.fap.or.th](http://www.fap.or.th)

1. การศึกษา วิจัย และติดตาม IFRS
2. การวางแผนงานในการจัดทำ TFRS
3. การจัดทำมาตรฐานการรายงานทางการเงิน
4. การจัดสัมมนาทำความเข้าใจ หรือสัมมนาพิจารณาร่างมาตรฐานรายงานทางการเงิน
5. การนำเสนอรางมาตรฐานการรายงานทางการเงินต่อคณะอนุกรรมการกลั่นกรองมาตรฐานการบัญชี คณะกรรมการสภาพวิชาชีพบัญชี และคณะกรรมการกำกับดูแลการประกอบวิชาชีพ (กกบ.)
6. กระบวนการหลังจากที่มาตรฐานได้รับการเผยแพร่

**การนำเสนองบการเงิน (IAS 1: Presentation of Financial Statement)**

มาตรฐานการบัญชี ฉบับที่ 1 (ปรับปรุง 2561) เรื่อง การนำเสนองบการเงิน กำหนดเกณฑ์การนำเสนองบการเงินที่จัดทำขึ้นเพื่อวัตถุประสงค์ทั่วไป เพื่อให้มั่นใจว่างบการเงินดังกล่าวจะสามารถเปรียบเทียบได้กับงบการเงินงวดก่อน ๆ ของกิจการและงบการเงินของกิจการอื่น

 งบการเงินที่จัดทำขึ้นเพื่อวัตถุประสงค์ทั่วไป หมายถึง งบการเงินที่จัดทำขึ้นเพื่อสนองความต้องการของผู้ใช้งบการเงินซึ่งไม่อยู่ในฐานะที่จะเรียกร้องให้กิจการจัดทำรายงานที่มีการดัดแปลงตามความต้องการข้อมูลที่เฉพาะเจาะจง

 **จุดมุ่งหมายของงบการเงิน**

 งบการเงินเป็นการจำเสนอฐานะการเงินและผลการดำเนินงานทางการเงินของกิจการอย่างมีแบบแผน โดยมีวัตถุประสงค์เพื่อให้ข้อมูลเกี่ยวกับฐานะการเงิน ผลการดำเนินงาน และกระแสเงินสดของกิจการ ซึ่งเป็นประโยชน์ต่อการตัดสินใจเชิงเศรษฐกิจของผู้ใช้งบการเงินกลุ่มต่าง ๆ ซึ่งงบการเงินให้ข้อมูลทุกข้อดังต่อไปนี้ที่เกี่ยวข้องกับกิจการ

1. สินทรัพย์
2. หนี้สิน
3. ส่วนของเจ้าของ
4. รายได้และค่าใช้จ่าย รวมถึงกำไรหรือขาดทุน
5. เงินทุนที่ได้รับจากผู้เป็นเจ้าของ และการจัดสรรส่วนทุนให้ผู้เป็นเจ้าของในฐานะที่เป็นเจ้าของ และ
6. กระแสเงินสด

**งบการเงินฉบับสมบูรณ์**

งบการเงินฉบับสมบูรณ์ประกอบด้วย

1. งบแสดงฐานะการเงิน ณ วันสิ้นงวด
2. งบกำไรขาดทุนและกำไรขาดทุนเบ็ดเสร็จอื่นสำหรับงวด
3. งบแสดงการเปลี่ยนแปลงของส่วนของเจ้าของสำหรับงวด
4. งบกระแสเงินสดสำหรับงวด
5. หมายเหตุประกอบงบการเงิน ประกอบด้วยนโยบายการบัญชีที่สำคัญ และข้อมุลที่ให้คำอธิบายอื่น
6. งบแสดงฐานะการเงิน ณ วันต้นงวดของงวดก่อน เมื่อกิจการได้นำนโยบายการบัญชีใหม่มาถือปฏิบัติย้อนหลัง หรือการปรับย้อนหลังรายการในงบการเงิน หรือเมื่อกิจการมีการจัดประเภทรายการใหม่ในงบการเงิน

 **หลักเกณฑ์สำคัญในการจัดทำและนำเสนองบการเงิน**

1. **การดำเนินงานต่อเนื่อง**

ในการจัดทำงบการเงิน ฝ่ายบริหารของกิจการต้องประเมินความสามารถของกิจการในการดำเนินงานอย่างต่อเนื่องของกิจการ งบการเงินของกิจการต้องจัดทำขึ้นตามเกณฑ์การดำเนินงานต่อเนื่อง เว้นแต่ฝ่ายบริหารมีความตั้งใจจะชำระบัญชี หรือหยุดประกอบธุรกิจ หรือไม่มีทางเลือกที่เป็นไปได้จริงอื่นใดนอกจากชำระบัญชีหรือหยุดประกอบธุรกิจ

1. **เกณฑ์คงค้าง**

กิจการต้องจัดทำงบการเงินตามเกณฑ์คงค้าง เว้นแต่เป็นข้อมูลกระแสเงินสด กิจการต้องรับรู้รายการบัญชีเมื่อเกิดรายการนั้นขึ้น แม้ว่า ณ วันที่เกิดรายการจะยังไม่ได้รับหรือจ่ายเงินสดก็ตาม กิจการต้องแสดงรายการแต่ละรายการที่มีสาระสำคัญแยกจากกัน แม้ว่าจะมีลักษณะคล้ายคลึงกันก็ตาม (ดังนั้น รายการที่ลักษณะหรือหน้าที่ไม่เหมือนกันที่มีสาระสำคัญต้องแยกแสดงรายการด้วย เว้นแต่รายการเหล่านั้นไม่มีสาระสำคัญ)

1. **ความมีสาระสำคัญและการนำเสนอด้วยยอดรวม**

กิจการต้องนำเสนอรายการที่มีลักษณะคล้ายคลึงกันแต่ละประเภทที่มีสาระสำคัญแยกจากกันในงบการเงิน นอกจากนี้กิจการยังต้องแสดงรายการที่มีลักษณะหรือหน้าที่ที่ไม่คล้ายคลึงกันแต่ละรายการแยกจากกันในงบการเงิน เว้นแต่รายการเหล่านั้นจะไม่มีสาระสำคัญ

1. **การหักกลบ**

กิจการต้องไม่นำรายการสินทรัพย์และหนี้สิน หรือรายได้และค่าใช้จ่าย มาหลักกลบกัน นอกจากมารตฐานการรายงานทางการเงินมีข้อกำหนดหรืออนุญาตให้หักกลบได้ เนื่องจากการหักกลบจะทำให้ความเข้าใจในงบการเงินของผู้ใช้งบการเงินลดลง สำหรับกรณีของการวัดมูลค่าสินทรัพย์ซึ่งแสดงด้วยยอดสุทธิจากบัญชีปรับมูลค่า ไม่ถือเป้นการหักกลบรายการ เช่น การแสดงสินค้าคงเหลือสุทธิจากค่าเผื่อสินค้าล้าสมัย หรือการแสดงยอดลูกหนี้สุทธิจากค่าเผื่อหนี้สงสัยจะสูญ เป็นต้น

1. **ความถี่ในการรายงาน**

กิจการต้องนำเสนองบการเงินฉบับสมบูรณ์ (รวมถึงข้อมูลเปรียบเทียบ) อย่างน้อยปีละครั้ง ในกรณีที่มีการเปลี่ยนแปลงวันสิ้นรอบระยะเวลารายงาน และเป็นเหตุให้กิจการนำเสนองบการเงินซึ่งมีระยะเวลาบัญชียาวกว่าหรือสั้นกว่าหนึ่งปี กิจการต้องเปิดเผยข้อมูลดังต่อไปนี้เพิ่มเติมสำหรับงวดนั้น เหตุผลในการใช้งวดที่ยาวหรือสั้นกว่าหนึ่งปี และข้อเท็จจริงทีว่าจำนวนเงินเปรียบเทียบที่แสดงในงบการเงินไม่สามารถนำมาเปรียบเทียบกันได้ทั้งหมด

1. **ข้อมูลเปรียบเทียบ**

ในการนำเสนองบการเงิน กิจการต้องเปิดเผยข้อมูลเปรียบเทียบของงวดก่อนสำหรับทุกรายการที่แสดงจำนวนเงินในงบการเงินงวดปัจจุบัน เรียกว่า ข้อมูลเปรียบเทียบขั้นต่ำ กิจการต้องรวมข้อมูลเปรียบเทียบที่เป็นข้อมูลเชิงบรรยายและพรรณา หากข้อมูลนั้นช่วยให้ผู้ใช้งบการเงินสามารถเข้าใจงบการเงินของงวดปัจจุบันได้

นอกจากนี้กิจการอาจแสดงข้อมูลเปรียบเทียบเพิ่มเติมจกาข้อมูลเปรียบเทียบขั้นต่ำตามที่กำหนดในมาตรฐานการรายงานทางการเงิน ตัวอย่างเช่น กิจการอาจนำเสนองบงวดที่สามของงบกำไรขาดทุนและกำไรขาดทุนเบ็ดเสร็จอื่น (โดยนำเสนองวดปัจจุบัน งวดก่อน และงวดที่จะเปรียบเทียบเพิ่มเติมอีกหนึ่งงวด) อย่างไรก็ตาม กิจการไม่จำเป็นต้องนำเสนองบงวดที่สามของงบแสดงฐานะการเงิน งบกระแสเงินสด หรืองบแสดงการเปลี่ยนแปลงส่วนของเจ้าของเปรียบเทียบ แต่ทั้งนี้ กิจการต้องแสดงหมายเหตุประกอบงบการเงินสำหรับข้อมูลเปรียบเทียบที่เกี่ยวข้องกับงบกำไรขาดทุนและกำไรขาดทุนเบ็ดเสร็จอื่นที่นำเสนอเพิ่มเติม

1. **ความสม่ำเสมอในการนำเสนอ**

กิจการต้องนำเสนอและจัดประเภทรายการในงบการเงินในลักษณะเดียวกันในทุกงวด ยกเว้นกรณีใดกรณีหนึ่งดังต่อไปนี้ ลักษณะการดำเนินงานของกิจการมีการเปลี่ยนแปลงอย่างมีนัยสำคัญ หรือมีการทบทวนงบการเงินแล้วมีความชัดเจนว่าการนำเสนอและการจัดประเภทรายการในงบการเงินแบบใหม่จะทำให้การนำเสนองบการเงินมีความเหมาะสมยิ่งขึ้น หรือมาตรฐานการรายงานทางการเงินกำหนดให้มีการเปลี่ยนแปลงการนำเสนองบการเงิน

**โครงสร้างและเนื้อหาของงบการเงิน:**

 **งบแสดงฐานะการเงิน**

 ข้อมูลที่ต้องนำเสนอในงบแสดงฐานะการเงิน มีดังต่อไปนี้

1. เงินสดและรายการเทียบเท่าเงินสด
2. ลูกหนี้การค้าและลูกหนี้อื่น
3. สินค้าคงเหลือ
4. สินทรัพย์ชีวภาพ ภายในขอบเขตของมาตรฐานการบัญชี ฉบับที่ 41 (ปรับปรุง 2561) เรื่อง เกษตรกรรม (เมื่อมีการประกาศใช้)
5. เงินลงทุนซึ่งบันทึกโดยใช้วิธีส่วนได้เสีย
6. สินทรัพย์ทางการเงิน
7. สินทรัพย์ไม่มีตัวตน
8. อสังหาริมทรัพย์เพื่อการลงทุน
9. ที่ดิน อาคารและอุปกรณ์
10. ยอดรวมของสินทรัพย์ที่จัดประเภทเป็นสินทรัพย์ที่ถือไว้เพื่อขายและสินทรัพย์ที่รวมอยู่ในกลุ่มสินทรัพย์ที่จะจำหน่ายซึ่งจัดประเภทเป็นสินทรัพย์ที่ถือไว้เพื่อขายตามมาตรฐานการรายงานทางการเงิน ฉบับที่ 5 (ปรับปรุง 2561) เรื่อง สินทรัพย์ไม่หมุนเวียนทีถือไว้เพื่อขายและการดำเนินงานที่ยกเลิก
11. เจ้าหนี้การค้าและเจ้าหนี้อื่น
12. ประมาณการหนี้สิน
13. หนี้สินทางการเงิน
14. หนี้สินและสินทรัพย์ภาษีเงินได้สำหรับงวดปัจจุบันตามที่กำหนดในมาตรฐานการบัญชี ฉบับที่ 12 (ปรับปรุง 2561) เรื่อง ภาษีเงินได้ (เมื่อมีการประกาศใช้)
15. หนี้สินภาษีเงินได้รอการตัดบัญชีและสินทรัพย์ภาษีเงินได้รอการตัดบัญชีตามที่กำหนดในมาตรฐานการบัญชี ฉบับที่ 12 (ปรับปรุง 2561) เรื่อง ภาษีเงินได้ (เมื่อมีการประกาศใช้)
16. หนี้สินที่รวมในกลุ่มสินทรัพย์ที่จะจำหน่ายที่จัดประเภทเป็นสินทรัพย์ที่ถือไว้เพื่อขายตามมาตรฐานการรายงานทางการเงิน ฉบับที่ 5 (ปรับปรุง 2561) เรื่อง สินทรัพย์ไม่หมุนเวียนที่ถือไว้เพื่อขายและการดำเนินงานที่ยกเลิก (เมื่อมีการประกาศใช้)
17. ส่วนได้เสียที่ไม่มีอำนาจควบคุมที่แสดงในส่วนของเจ้าของ และ
18. ทุนที่ออกจำหน่าย และสำรองต่างๆ ที่จัดสรรให้แก่ผู้เป็นเจ้าของของบริษัทใหญ่

**ความแตกต่างระหว่างรายการหมุนเวียนกับรายการไม่หมุนเวียน**

กิจการต้องแยกแสดงสินทรัพย์และหนี้สิน เป็นรายการหมุนเวียนและไม่หมุนเวียนในงบแสดงฐานะการเงิน เว้นแต่การแสดงรายการตามสภาพคล่องจะมีความน่าเชื่อถือและมีความเกี่ยวข้องมากหากกิจการปฏิบัติตามข้อยกเว้นนี้ สินทรัพย์และหนี้สินทั้งหมดต้องแสดงตามลำดับของสภาพคล่อง และไม่ว่าสินทรัพย์และหนี้สินจะนำเสนอไว้ด้วยวิธีใดก็ตากิจการต้องเปิดเผยจำนวนที่คาดว่า จะได้รับคืนหรือจ่ายชำระในระยะเวลาเกินกว่า 12 เดือน สำหรับรายการสินทรัพย์และหนี้สินแต่ละบรรทัดซึ่งได้รวมยอดคงเหลือส่วนที่คาดว่าจะได้รับคืนหรือจ่ายชำระดังนี้

1. ไม่เกิน 12 เดือน นับจากรอบระยะเวลารายงาน และ
2. เกินกว่า 12 เดือน นับจากรอบระยะเวลารายงาน

**การจัดประเภทสินทรัพย์เป็นรายการหมุเวียนและไม่หมุนเวียน**

กิจการต้องจัดประเภทสินทรัพย์เป็นสินทรัพย์หมุนเวียนเมื่อสินทรัพย์นั้นเป็นไปตามเงื่อนไขข้อใดข้อหนึ่งต่อไปนี้

1. คาดว่าจะได้รับประโยชน์ หรือตั้งใจสำหรับขายหรือใช้ภายในรอบระยะเวลาการดำเนินงานตามปกติของกิจการ
2. ถือสินทรัพย์โดยมีวัตถุประสงค์หลักถือไว้เพื่อค้า
3. คาดว่าจะได้รับประโยชน์จากสินทรัพย์ภายใน 12 เดือนหลังจากรอบระยะเวลารายงาน หรือ
4. สินทรัพย์ที่เป็นเงินสดหรือรายการเทียบเท่าเงินสด (ตามที่ได้นิยามไว้ในมาตรฐานการบัญชี ฉบับที่ 7 (ปรับปรุง 2561) เรื่อง งบกระแสเงินสด และไม่มีข้อจำกัดในการแลกเปลี่ยนหรือการชำระหนี้สินภายในระยะเวลาอย่างน้อย 12 เดือนหลังจากรอบระยะเวลารายงาน

**\*\*\*สินทรัพย์ที่ไม่เป็นไปตามเงื่อนไขข้างต้นต้องจัดประเภทเป็นสินทรัพย์ไม่หมุนเวียน\*\*\***